title: T.A.T.u.

text: Duon ensimmäinen kokoelmalevy julkaistiin 11. syyskuuta 2006. Kokoelman julkaisu ja huhut yhtyeen ja levy-yhtiön välirikosta herättivät epäilyksiä duon hajoamisesta, mutta Volkova ja Katina kiistivät asian. Syksyllä 2006 he ilmoittivat, että he aloittavat uusien albumien levyttämisen keväällä 2007. Uuden levyn venäjänkieliseksi nimeksi tuli "Upravlenije Otbrosami" ja englanninkieliseksi "Waste Management". Uusi single ”Belyi Plaštšik” julkaistiin 29. marraskuuta 2007. Venäjänkielinen albumi piti alun perin julkaista joulukuun 25. päivä vuonna 2007, mutta julkaisua siirrettiin Julija Volkovan synnytyksen takia. Toukokuussa julkaistiin levyn uusi single ”220”, jolla laulaa pääasiassa Volkova. Uusi albumi, "Vesjolje Ulybki" (), julkaistiin 21. lokakuuta 2008. Maaliskuun lopussa 2011 duo ilmoitti hajoavansa. Tämän jälkeen Duo palasi mutta ei pitkäksi aikaa.


title: T.A.T.u.

text: Duo on myöhemmin paljastanut että lesbous oli vain heidän managerinsa Ivan Šapovalovin keksimä markkinointikikka.


title: T.A.T.u.

text: Vuonna 2012 t.A.T.u. yhdistyi konsertin ajaksi romanialaisessa televisio-ohjelmassa, jossa he esittivät kappaleet ”All The Things She Said” ja ”All About Us”. Myöhemmin vuonna 2013 he tekivät muutamia keikkoja Venäjällä ja Ukrainassa. He tekivät myös yhdessä Snickers-mainoksen Japanissa ja esittivät siellä kappaleensa ”All The Things She Said” mainoksen esitystilaisuudessa. t.A.T.u. on julkisesti kertonut Romanian konsertin jälkeen miettivänsä paluuta. Julija Volkova kertoi heidän päättäneen palata, mutta perui pian puheensa. Lena Katina on työstänyt omaa sooloalbumia ja maininnut, että se on hänen ykkösasiansa ja että jos t.A.T.u. vielä joskus tekee jotain, se olisi vain pientä sivuprojektia. Julija Volkovalla puolestaan on ongelmia kurkkunsa kanssa, mikä saattaa estää paluun ja mahdollisesti myös oman soolouransa jatkamisen.


title: T.A.T.u.

text:
Vuoden 2013 loppupuolella lokakuussa, marraskuussa ja joulukuussa he kävivät esiintymässä muutamissa tapahtumissa. Vuonna 2014 alkupuolella t.A.T.u. esiintyi Sotšin olympiakisoissa. 11. helmikuuta 2014 t.A.T.u.:n Facebook-sivuilla julkaistiin kuvan kera tieto, että t.A.T.u. esittelisi perjantaina 14 helmikuuta 2014 uuden singlen ja esittäisi sen "Big Love Show'ssa" Moskovassa. He esittivät kappaleen yhdessä venäläisen räppärin Legalizen kanssa, ja sille kuvattiin myöhemmin myös video. Kappaleen studioversio sai ensi-iltansa Venäjällä 23 helmikuuta 2014, vaikka Katina on ilmoittanut katkaisevansa kaiken yhteyden Volkovaan kiristyksen ja painostuksen vuoksi. Katinan päätöksen vuoksi t.A.T.u.:n konsertit peruttiin.
Kaikista muista singleistä paitsi kappaleesta ”You and I” on tehty myös musiikkivideo.


title: Sid Vicious

text: Sid Vicious (oikealta nimeltään Simon John Ritchie, sukunimi vuodesta 1965 Beverley, 10. toukokuuta 1957 Lontoo – 2. helmikuuta 1979 New York) oli englantilaisen The Sex Pistols punk-yhtyeen basisti.


title: Sid Vicious

text: Sid Vicious oli kotoisin köyhistä oloista. Hänen äitinsä Anne Beverley kasvatti hänet yksin ensin isän ja myöhemmin isäpuolen kuoltua.


title: Sid Vicious

text: Hän muutti äitinsä kanssa Royal Tunbridge Wellsistä ensin Bristoliin ja sieltä Pohjois-Lontooseen. Anne Beverley käytti huumeita: heroiinia ja muita opiaatteja.


title: Sid Vicious

text: John Wardle (alias Jah Wobble) tutustui John Beverleyhin (alias Sid Vicious) vuonna 1974. Sid Vicious kävi samaa oppilaitosta kuin hänen ystävänsä John Lydon (alias Johnny Rotten). Lydonin kaveri oli John Grey. Neljä kaverusta alkoivat käydä King's Roadilla, joka oli 1960-luvulla mod-kulttuurin ja 1970-luvulla punk-kulttuurin keskuspaikkoja.


title: Sid Vicious

text: Alias-nimensä hän otti käyttöön Johnny Rottenin lemmikkihamsterin ”Sid the Viciousin” mukaan. "Vicious" (suom. vihainen, häijy) pohjautui Lou Reedin samannimiseen kappaleeseen. Nimi oli alkuaan huumoria, sillä Sid Vicious oli tuolloin hauska ja hyvin tyylitietoinen: Slits-yhtyeen kitaristin Viv Albertinen mukaan hän oli ”kultainen”. Ystävä John Wardlen mukaan Sid Viciousilla oli outo, hautova luonteenpiirre, joka oli hänen toinen puolensa. Kun punkista tuli kansallinen ilmiö, Sid Vicious alkoi kasvaa rooliinsa. Musiikkitoimittaja Jon Savagen mukaan henkilö (persoona) ja henkilöhahmo (persona) alkoivat sekoittua toisiinsa tuhoisalla tavalla. Sex Pistolsin valokuvaaja Dennis Morris kertoo valokuvateoksessaan "Never Mind the B*ll*cks" (1991) Sid Viciousin olleen sisimmältään ujo.


title: Sid Vicious

text: Kesäkuussa 1976 Sid Vicious löi musiikkitoimittaja Nick Kentiä viisi kertaa polkupyörän ketjulla.


title: Sid Vicious

text: Siouxsie and the Banshees -yhtyeessä Vicious soitti yhden illan ajan rumpuja yhtyeen ensimmäisellä keikalla 20. syyskuuta 1976 Lontoon 100 Clubilla. Seuraavana päivänä The Damned -yhtyeen esiintymisen aikana yleisössä ollut nainen sai lavalle heitetystä olutlasista pahoja silmävammoja. Sid Vicious pidätettiin. Pidätettynä ollessaan hän kirjoiti kirjeen kitaristi Viv Albertinelle ja kertoi lukevansa kirjaa Charles Mansonista.


title: Sid Vicious

text: Sid Vicious muodosti The Flowers of Romance -yhtyeen Viv Albertinen kanssa. Yhtyeessä soitti samaan aikaan myös The Clashissa soittanut Keith Levene. Sid Vicious opetteli basson soittoa kuuntelemalla Ramonesin ensimmäistä albumia. Hän sovelsi ”I Don't Wanna Go Down to the Basement” -kappaleen kuviota lähes kaikessa soitossaan.


title: Sid Vicious

text: Helmikuussa 1977 Sid Viciousista tuli Glen Matlockin seuraaja Sex Pistolsin basistina ystävänsä Rottenin aloitteesta. Vicious oli käytännössä soittotaidoton, mutta Rotten uskoi hänen oppimiskykyynsä. Keikoilla Viciousin bassoa ei usein ollut edes kytketty vahvistimeen.


title: Sid Vicious

text: Esimerkiksi "Never Mind the Bollocks, Here's the Sex Pistols" -albumilla hän soitti ainoastaan raidan "Bodies". Yhtyeen kitaristi Steve Jones soitti suurimmaksi osaksi levyn basso-osuudet.


title: Sid Vicious

text: Sex Pistolsin hajottua Vicious yritti soolouraa, mutta ei menestynyt. Hän kuitenkin levytti huomiota herättäneen punkversion Frank Sinatran tunnetuksi tekemästä, Paul Ankan englanniksi sanoittamasta kappaleesta ”My Way”. Nykyisin se luetaan tärkeiden cover-kappaleiden joukkoon. Kappale löytyy esimerkiksi brittiläisen The Observer -lehden Top 50 -coverkappaleiden äänestyslistalta. Kappale julkaistiin kesäkuussa 1978 yhdessä Ronnie Biggsin laulaman ”No One Is Innocent” -kappaleen kanssa kahden A-puolen singlenä sekä myöhemmin Sex Pistolsin The Great Rock ’n’ Roll Swindle -elokuvan soundtrackilla. Single nousi Britannian singlelistalle seitsemännelle sijalle. Singlen kannessa on mainittu erikseen sekä Sid Vicious että Sex Pistols, mutta levyn etiketissä mainitaan vain Sex Pistols. Sex Pistolsin jäsenistä levytyksessä soittaa kitaristi Steve Jones.


title: Sid Vicious

text:
Maaliskuussa 1979 Ranskassa julkaistiin 12 tuuman single, joka sisälsi Viciousin laulamat kappaleet ”My Way”, ”Something Else” ja ”C'mon Everybody”. Tässä julkaisussa on esittäjäksi merkitty kanteen ja B-puolen etikettiin ainoastaan Sid Vicious, mutta A-puolen (”My Way”) etiketissä on mainittu sekä Sex Pistols että Sid Vicious.
Aikoinaan kappale myös innoitti muun muassa saksalaista punk-muusikko Nina Hagenia tekemään kappaleesta oman versionsa.


title: Sid Vicious

text: Marraskuussa 1977 Vicious tapasi Lontoossa yhdysvaltalaisen Nancy Spungenin, jonka kanssa hän alkoi seurustella. Spungenin dominoiva läsnäolo johti pian Viciousin hankaukseen yhtyeen kanssa. Kiertuemanageri Nils Stevenson on kertonut, että vähitellen Vicious inhosi kaikkea muuta paitsi heroiinia ja Spungenia. Valokuvaaja Dennis Morrisin mukaan Sex Pistolsin Yhdysvaltain kiertueella vuonna 1978 Vicious oli arvaamaton ja oikullinen. Hän joi paljon ja käytti huumeita.


title: Sid Vicious

text: Nancy Spungenin itsetuhoisuus jopa ylitti Sid Viciousin pahoinvoinnin. Spungenin vaikutus oli tuhoisa. Spungen oli jo entuudestaan narkomaani, ja hän sai Sid Viciousin ottamaan huumeet uudestaan käyttöön.


title: Sid Vicious

text: 12. lokakuuta 1978 Sid Vicious löysi aamulla herättyään Nancy Spungenin kuolleena kylpyhuoneen lattialta Hotel Chelseassa New Yorkissa. Spungenia oli puukotettu kerran vatsaan ja kuolinsyyksi todettiin verenhukka. Vicious pidätettiin ja hän sai syytteen teosta epäiltynä. Hän kertoi kuulusteluissa, että ei muista tapahtunutta.


title: Sid Vicious

text: Spungenin kuolemasta on esitetty erilaisia teorioita. Manageri Malcolm McLarenin palkkaamat yksityisetsivät löysivät todisteita, jotka antoivat aihetta epäillä, että joku muu oli murhannut Spungenin: asunnossa oli ollut useita ystäviä, joista yksi oli ollut muille tuntematon. Asunnossa oli käyty jonkinlaista huumekauppaa ja suuri lunastettu Virgin Recordsin sekki oli ollut suojaamattomana esillä.


title: Sid Vicious

text: Sekä Sid Vicious että Nancy Spungen olivat tunnettuja siitä, että he olivat hyvin kiinnostuneita veitsistä. Molemmat olivat heroiiniriippuvaisia. Viciousin kerrotaan olleen ”pilvessä”, kun hänet oli pidätetty.


title: Sid Vicious

text: Musiikkitoimittaja Jon Savagen mukaan on hyvin epätodennäköistä, että Sid Vicious olisi harkitusti tappanut Nancy Spungenin: todennäköisesti suullinen provokaatio yhdistettynä välinpitämättömyyteen johti puukotukseen.


title: Sid Vicious

text: Yritettyään itsemurhaa Vicious vietti kolme päivää psykiatrisessa hoidossa sairaalassa. Hänet vapautettiin äitinsä huostaan sairaalasta 6. marraskuuta 1978. Hän asui tuolloin äitinsä kanssa hotellissa Manhattanilla.


title: Sid Vicious

text: Sid Vicious kutsuttiin oikeuteen vastaamaan syytteeseen 21. marraskuuta 1978. Hän esiintyi oikeudessa jännittyneenä ja depressiivisenä. Syyttäjän mukaan Vicious oli huumeista riippuvainen, ”eikä hänellä ollut arvoa yhteiskunnalle”. Puolustuksen mukaan hän oli käynyt säännöllisesti huumehoitoklinikalla ja osoitti parantumisen merkkejä. Sid Vicious kielsi syyllisyytensä. Tuomari määräsi jatkoa 50 000 dollarin takuusummalle. Sid Viciousin tuli jatkaa päivittäistä ilmoittautumista metadoniklinikalle, ilmoittautua päivittäin oikeusviranomaisille, eikä hän saanut poistua New York Citystä. Asia ei edennyt tuomioon asti, koska Vicious menehtyi ennen oikeuskäsittelyä.


title: Sid Vicious

text: Joulukuun alussa 1978 hän löi pullolla Patti Smithin veljeä Todd Smithiä, jonka jälkeen hänet lähetettiin Rikers Islandin vankilaan kahdeksi kuukaudeksi.


title: Sid Vicious

text: Sid Vicious kuoli 21-vuotiaana New Yorkissa 2. helmikuuta 1979 ollessaan vapaalla takuita vastaan. Takuut oli maksanut levy-yhtiö Virgin Records. Hän oli ottanut vankilasta vapautumispäivänään hyvin puhdasta heroiinia. Hänen alaston ruumiinsa löytyi Michelle Robinsonin asunnosta Greenwich Villagesta. Kuolinsyyksi todettiin heroiinin yliannostus.


title: Sid Vicious

text: Yleisen käsityksen mukaan hänen oma äitinsä olisi antanut hänelle kyseisen heroiinin, joka epätavallisen vahvuutensa takia olisi aiheuttanut tappavan yliannostuksen. Toisaalta uskotaan myös, että Sid teki itsemurhan omantunnontuskissaan, koska oli puukottanut Spungenin kuoliaaksi.


title: Sid Vicious

text: New Yorkin CBGB-musiikkiklubin eteisvahtimestari ja valokuvaaja Roberta Bayley keskusteli Sid Viciousin kanssa puhelimessa 20. tammikuuta 1978 sen jälkeen kun Sex Pistols oli hajonnut yhtyeen San Franciscon esiintymisen jälkeen. Bayley oli tutustunut Sid Viciousiin Sex Pistolsin Yhdysvaltain kiertueen aikana. Puhelinkeskustelua edeltävänä päivänä Sid Vicious oli vajonnut valiumin ja metadonin käytön aiheuttamaan koomaan ollessaan lentokoneessa matkalla San Franciscosta. Hänet otettiin sairaalahoitoon New Yorkissa. Bayley nauhoitti puhelinkeskustelun, jossa Sid Vicious kertoi, että ei voi olla selvin päin ja että tulee kuolemaan kuuden kuukauden kuluessa. Sid Vicious tiesi, että oli tappamassa itsensä, mutta hänellä ei ollut voimaa välttää väistämätöntä kohtaloa.


title: Sid Vicious

text: Sid Viciousista tuli yksi punkin kulttihenkilöistä, paljolti nuorella iällä tapahtuneen kuolemansa johdosta. Sid Viciousilla ei ollut suurta osaa Sex Pistolsin musiikissa, vaan hänet tunnettiin paremmin rivosta käytöksestään, olemuksestaan ja elämäntyylistään.


title: Sid Vicious

text: Kaikki levytykset on julkaistu Viciousin kuoleman jälkeen.


title: Mariska

text: Mariska (oikealta nimeltään Anna Maria Rahikainen s. 19. helmikuuta 1979 Helsinki) on suomalainen iskelmä-, pop-, jazzlaulaja, sanoittaja ja säveltäjä, joka tunnettiin aiemmin hip hop -artistina. Mariska on sanoittanut muun muassa Jenni Vartiaisen ja Anna Puun hittikappaleita.


title: Mariska

text: Mariska aloitti klassisen pianon soiton 7-vuotiaana Sibelius-Akatemian nuoriso-osastolla. Teini-iässä hän kuitenkin vaihtoi klassisen musiikin punkkiin ja liittyi Oheisvasara-nimiseen yhtyeeseen toiseksi laulajaksi. Mariska muutti vuonna 1998 Lontooseen opiskelemaan yliopistoon muinaiskreikkaa ja latinaa. Hän liittyi silloin joksikin aikaa kosketinsoittajaksi Stratford Mercenaries -punk-yhtyeeseen.


title: Mariska

text: Mariskan englantilaiset ystävät tuottivat hänelle "Tee ze" -demon, jota hän esitteli levy-yhtiöissä Suomessa loppuvuodesta 2001. Hän muutti kesällä 2002 takaisin Suomeen tekemään esikoislevyään "Toisin sanoen", jonka kappaleista ”Tarkasta tämä” sai runsaasti radiosoittoa. Toinen sooloalbumi "Memento mori" ilmestyi helmikuussa 2004.


title: Mariska

text: Touko-kesäkuussa 2005 Mariska julkaisi singlen ”Keinu”, joka oli esimakua kolmannelta studioalbumilta. Albumi, joka sai nimekseen "Suden hetki", julkaistiin elokuun alussa 2005. "Suden hetki" on kriitikoiden mielestä etääntynyt hip hopista, mutta se keräsi silti kehuja. Mariska sai vuonna 2005 Kalevalaisten naisten liiton myöntämän taitavan sanankäyttäjän Larin Paraske -palkinnon.


title: Mariska

text: Mariskalla oli Rankkurin ja Afroditen kanssa J.A.M-niminen dancehall-ryhmä vuonna 2007, mutta projekti jäi lyhytikäiseksi ja ryhmä hajosi vuoden sisällä perustamisestaan.


title: Mariska

text: Vuonna 2008 Mariska oli mukana Leevi and the Leavings -tribuuttialbumilla "Melkein vieraissa", jolla hän lauloi kappaleen ”Poika nimeltä Päivi”.


title: Mariska

text: Vuonna 2010 Mariska julkaisi uuden albumin uuden yhtyeensä kanssa. "Mariska & Pahat Sudet" -niminen albumi julkaistiin 12. toukokuuta 2010. Albumi ei enää ollut räppiä, vaan artisti luonnehti sitä punkjazz- ja blueshenkiseksi iskelmäksi.


title: Mariska

text: Tangomarkkinoiden järjestämän Tangon Sävellys- ja sanoituskilpailun vuoden 2010 voittajakappaleeksi valittiin Mariskan säveltämä ja sanoittama tango ”Sua kaipaan”. Mariskan lisäksi sävellyksen takana oli tuottajana ja lauluntekijänä tunnettu Rauli "Rake" Eskolin. Vuonna 2010 Mariska oli mukana Kymppilinjan kappaleella ”Minä”, joka voitti Voicen kyseisen vuoden kesähittiäänestyksen.


title: Mariska

text: Keväällä 2011 Mariska osallistui kilpailijana Yle TV1:n Maestro – tikusta asiaa -sarjaan, jossa julkisuuden henkilöt opettelivat johtamaan orkesteria.


title: Mariska

text: Mariska & Pahat Sudet -yhtyeen toinen albumi "Kukkurukuu" julkaistiin 14. syyskuuta 2012. Levyn on tuottanut Jukka Immonen. Albumin sanoituksista vastaa Mariska ja sävellyksistä Mariskan lisäksi Pahat Sudet -yhtye eli Jaakko Jakku, Klaus Suominen ja Luis Herrero - lukuun ottamatta Jouni Hynysen tekemää kappaletta ”Veri on vettä sakeampaa”. Albumin ensimmäinen single ”Liekki” ilmestyi toukokuussa ja toinen single ”Kukkurukuu” elokuun lopussa 2012.


title: Mariska

text: Vuonna 2012 metalliyhtye Stam1na levytti Nocebo-albumille Mariskan sanoittaman kappaleen kappaleen ”Tavastia palamaan!”.


title: Mariska

text: Pahat Sudet -yhtye lopetti toimintansa elokuussa 2013. Mariska on ilmoittanut jatkavansa yhtyeen jälkeen omaa soolouraansa.


title: Mariska

text: 29. toukokuuta 2015 Mariska julkaisi uuden singlensä ”Itserakkausjuttuu”. 18. syyskuuta 2015 julkaistiin Spotifyssa toinen uusi single ”Sotilaat”.


title: Mariska

text: Huhtikuussa 2016 Mariska vieraili Teflon Brothersin kappaleessa "Lähiöunelmii".


title: Mariska

text: Mariska julkaisi järjestyksessään neljännen soololevynsä Matador lokakuussa 2016. Levy debytoi Suomen listan sijalla 19.


title: Mariska

text: Mariska ilmoitti maaliskuussa 2016 olevansa raskaana ja saavansa lapsen toukokuun lopulla, vaikka lääkärit olivat kertoneet hänelle noin 20-vuotiaana ettei hän voisi saada lasta.


title: Edith Stein

text: Pyhä Ristin Teresa Benedicta eli Edith Stein (OCD, 12. lokakuuta 1891 Breslau – 9. elokuuta 1942 Auschwitz-Birkenaun keskitysleirillä) oli juutalaissyntyinen filosofi, joka kääntyi katolisuuteen ja on yksi kolmesta Euroopan suojeluspyhimyksestä Katariina Sienalaisen ja Birgitta Vadstenalaisen ohella. Hänet julistettiin autuaaksi 1. toukokuuta 1987 ja kanonisoitiin 11. lokakuuta 1998.


title: Edith Stein

text: Edith Stein opiskeli saksaa, filosofiaa, psykologiaa ja historiaa Breslaun, Göttingenin ja Freiburgin (Br.) yliopistoissa. Hän väitteli filosofian tohtoriksi viimeksi mainitussa yliopistossa Edmund Husserlin alaisuudessa (1916) tutkimuksellaan "Zum Problem der Einfühlung". Stein kastettiin 1. tammikuuta 1922, minkä jälkeen hän jätti assistentuurinsa Husserlin alaisuudessa ja ryhtyi opettajaksi dominikaanien ylläpitämässä tyttökoulussa. Sieltä hän siirtyi opettamaan Münsterin pedagogiseen instituuttiin. Tässä vaiheessa Steinin filosofinen tuotanto käsitteli erityisesti Tuomas Akvinolaista.


title: Edith Stein

text: Kolmannen valtakunnan aikana Stein menetti opetusoikeutensa. Jo vuonna 1933 hän kirjoitti paavi Pius XI:lle pyytääkseen tätä toimimaan kansallissosialisteja vastaan. Vuonna 1934 Stein liittyi Karmeliittain sääntökuntaan ja otti uudeksi nimekseen "Teresa Benedicta a Cruce" (Ristin siunaama Teresa).


title: Edith Stein

text: Vuonna 1938 Stein siirtyi maanpakoon Alankomaihin. 2. elokuuta 1942 Gestapo pidätti sekä Edith Steinin että hänen sisarensa Rosan. Molemmat siirrettiin Auschwitzin keskitysleiriin, jossa heidät murhattiin 9. elokuuta 1942.


title: Edith Stein

text: Alkukristillisen ajan jälkeen Edith Stein on ainoa pyhimyksenä kunnioitettu (ja kanonisoitu) juutalaissyntyinen marttyyri.


title: Evanescence

text: Evanescence on yhdysvaltalainen Little Rockista, Arkansasista kotoisin oleva rock-yhtye. Sen keulahahmo, laulaja ja kosketinsoittaja on klassista pianoa opiskellut ja kuorossa laulanut Amy Lee. Lee perusti Evanescencen kitaristi Ben Moodyn kanssa vuonna 1995. Yhtye julkaisi vuonna 2003 ensimmäisen studioalbuminsa, "Fallen", jota myytiin maailmanlaajuisesti yli 15 miljoonaa kappaletta. Yhtye voitti vuonna 2004 kaksi Grammy-palkintoa.


title: Evanescence

text: Moody jätti yhtyeen lokakuussa 2003 kesken Euroopan kiertueen. Leen johdolla yhtye on jatkanut toimintaansa useista muistakin jäsenvaihdoksista huolimatta.


title: Evanescence

text: Yhtyeen tunnetuimpia kappaleita ovat ”Bring Me To Life”, ”My Immortal”, ”Going Under”, ”Call Me When You’re Sober” ja ”What You Want”.


title: Evanescence

text: Evanescencen perustajajäsenet Amy Lee ja Ben Moody tapasivat vuonna 1994 Little Rockissa, Arkansasissa nuorten leirillä, jossa Moody kuuli Leen soittamassa pianolla Meat Loafin kappaletta ”I'd Do Anything for Love (But I Won't Do That)”. Pian tämän jälkeen he alkoivat tehdä yhdessä musiikkia. Alussa yhtye toimi muilla nimillä, kuten Childish Intentions ja Stricken, mutta lopulta nimeksi valikoitui Evanescence, mikä tarkoittaa "katoaminen". He perustivat Evanescence-yhtyeen vuonna 1995. Lee ja Moody tekivät ja nauhoittivat musiikkia yhtyeen alkuvuosina kahdestaan. Heidän ensimmäisiä kappaleitaan olivat muun muassa "Give Unto Me" ja "Understanding", joista paikalliset radiokanavat kiinnostuivat. Evanescence levytti 1990-luvulla kaksi omakustanne-EP:tä paikallisen BigWig Enterprises -levy-yhtiön kautta; "Evanescence"-EP:n vuonna 1998 ja "Sound Asleep" -EP:n (Wisper) vuonna 1999.


title: Evanescence

text: Vuonna 1999 yhtyeeseen liittyi David Hodges, joka toimi yhtyeessä muun muassa pianistina ja taustalaulajana. Hodges osallistui myös kappaleiden säveltämiseen yhdessä Leen ja Moodyn kanssa. Marraskuussa 2000 yhtyeeltä ilmestyi BigWig Enterprisen julkaisemana demoalbumi "Origin".


title: Evanescence

text: Pian "Originin" julkaisun jälkeen yhtye sai levytyssopimuksen suuremman Wind-up Records -levy-yhtiön kanssa, ja alkoi työstää albumia "Fallen". David Hodges kuitenkin erosi yhtyeestä juuri ennen "Fallenin" julkaisua. Albumilla on kolme uudelleentyöstettyä kappaletta "Origin"-albumilta (”Whisper”, ”My Immortal” ja ”Imaginary”). Evanescence nousi "Fallen"-albumin myötä maailmanmaineeseen vuonna 2003. Fallen sai albumilistojen ykköstiloja monissa maissa ja platinalevyn 35 maasta – sitä on myyty maailmanlaajuisesti yli 15 miljoonaa kappaletta. Suomessa se oli vuoden 2003 toiseksi myydyin ulkomainen albumi 35 000 kopion myynnillä. Yhteensä albumia on myyty Suomessa yli 56 000 kappaletta.


title: Evanescence

text: Evanescencen ensimmäinen suuri hitti oli Amy Leen ja 12 Stones -yhtyeen Paul McCoyn yhdessä laulama "Bring Me to Life", joka oli mukana myös "Daredevil"-elokuvan soundtrackillä. Single oli useita viikkoja Britannian singlelistan kärjessä. Albumilta julkaistiin myös singlet "Going Under", "My Immortal" ja "Everybody's Fool".


title: Evanescence

text: Leen ja Moodyn seuraksi yhtyeeseen liittyivät albumin promoamiseen tarkoitettua livekiertuetta varten rumpali Rocky Gray sekä kitaristi John LeCompt. Toinen Evanescencen perustajajäsenistä, kitaristi Ben Moody, jätti yhtyeen kesken Euroopan kiertueen lokakuussa 2003. Hänet korvasi loppuvuodesta entinen Cold-yhtyeen kitaristi Terry Balsamo.


title: Evanescence

text: Vuoden 2004 Grammy-gaalassa Evanescence palkittiin parhaana uutena artistina sekä parhaan hard rock -esityksen Grammy-palkinnolla.


title: Evanescence

text: Vuonna 2004 Evanescence julkaisi Pariisissa, Ranskassa taltioidun CD:n/DVD:n "Anywhere but Home". Samassa yhteydessä julkaistiin myös ennen julkaisematon kappale "Missing". "Breathe No More" taas oli mukana "Elektra"-elokuvan soundtrackilla vuonna 2005.


title: Evanescence

text:
Hieman ennen toisen studioalbumin julkaisua basisti Will Boyd päätti jättää yhtyeen, koska ei ollut valmis uuteen pitkään maailmankiertueeseen, vaan halusi viettää aikaa perheensä kanssa. Sittemmin Boydin paikan otti Revolution Smile -yhtyeessä soittanut Tim McCord. Toisen albumin ensimmäisenä singlenä julkaistiin elokuussa 2006 kappale "Call Me When You're Sober". Albumi "The Open Door" julkaistiin lokakuussa 2006. Sitä myytiin ensimmäisen viikon aikana Yhdysvalloissa 447 000 kappaletta, ja se debytoi Billboard 200 -listan ykkössijalla.
Toukokuussa 2007 Amy Lee erotti kitaristi John LeComptin yhtyeestä, ja samalla myös rumpali Rocky Gray päätti jättää yhtyeen. Lee sanoi MTV:n haastattelussa heistä olleen vaivaa, ja heidän ajatelleen vain rahaa. Hän myös sanoi Grayn saaneen oikeasti potkut uhattuaan jo useamman viikon ajan lopettavansa yhtyeessä. Heidät korvasi saman kuukauden aikana Dark New Day -yhtyeen rumpali Will Hunt ja kitaristi Troy McLawhorn. "The Open Door" -kiertue päättyi joulukuussa 2007. Lee ilmoitti jäävänsä kiertueen jälkeen "parin vuoden" tauolle ja jättikin Evanescencen keskustelupalstalle eräänlaisen jäähyväisviestin.


title: Evanescence

text: Kesäkuussa 2009 Lee ilmoitti, että yhtye on parhaillaan tekemässä uutta musiikkia. Kolmas studioalbumi oli tarkoitus julkaista syksyllä 2010. 4. marraskuuta 2009 Evanescence esiintyi "salaisessa" konsertissa New Yorkissa. Tämän konsertin tarkoituksena oli toimia eräänlaisena harjoituksena 8. marraskuuta tapahtuneelle esiintymiselle Maquinária-festivaaleilla São Paulossa. Näissä esiintymisissä yhtyeen kokoonpanoon kuuluivat Lee, Balsamo, McCord, rumpali Will Hunt sekä toisena kitaristina James Black yhtyeestä Finger Eleven. Tammikuussa 2010 Amy Lee kirjoitti Twitter-verkkopalvelussa, että Evanescence aikoo aloittaa kolmannen albuminsa äänitykset ”ensi kuussa”.


title: Evanescence

text: 4. huhtikuuta 2011 Evanescence julkaisi lehdistötiedotteen, jossa ilmoitettiin yhtyeen menevän studioon 11. huhtikuuta 2011 äänittämään uusia kappaleita syksyllä julkaistavalle kolmannelle studioalbumille. 23. kesäkuuta 2011 yhtyeen laulaja Amy Lee sanoi, että 16 kappaletta oli lähes valmiina, joista kuitenkaan kaikki eivät tulisi albumille. Myöhemmin kuitenkin ilmoitettiin, että kaikki 16 kappaletta tulevat olemaan albumin deluxe-versiolla. Kesäkuussa ilmoitettiin, että uusi albumi julkaistaan 4. lokakuuta 2011, ja sen nimeksi tulee "Evanescence". Heinäkuussa levy-yhtiö ilmoitti, että levyn julkaisuajankohtaa on siirretty viikolla eteenpäin.


title: Evanescence

text: Albumin ensimmäisenä singlenä julkaistiin kappale "What You Want" 9. elokuuta 2011. Kappaleen ensiesitys oli MTV-kanavalla edellisenä päivänä. Toisena singlenä julkaistiin "My Heart is Broken". Ennen albumin julkaisemista yhtye aloitti kiertueen elokuussa 2011 Yhdysvalloista. Kiertue siirtyi Brasilian ja Pohjois-Amerikan jälkeen Eurooppaan. Vuonna 2012 Evanescence esiintyi myös Etelä-Amerikassa ja Aasiassa. Lee kertoi syyskuussa 2012, että yhtye tulee pitämään taukoa kiertueen päättymisen jälkeen.


title: Evanescence

text: Tammikuussa 2014 Amy Lee haastoi yhtyeen levy-yhtiönä toimineen Wind-up Recordsin oikeuteen ja vaati siltä 1,5 miljoonan Yhdysvaltain dollarin korvauksia. Syyksi hän ilmoitti muun muassa levy-yhtiön tekemät huonot päätökset yhtyeen kannalta. Maaliskuussa 2014 Amy Lee kertoi Twitter-tilillään, että Evanescence ei kuulu enää Wind-up Recordsiin.


title: Evanescence

text: Elokuussa 2015 Lee ilmoitti pitkäaikaisen kitaristin, Terry Balsamon, jättäneen yhtyeen. Hänen tilalleen tuli saksalainen laulaja-kitaristi Jen Majura. Lokakuussa 2015 Amy Lee sanoi, että hän ei tiedä Evanescencen suunnitelmista, mutta työskenteli soolomateriaalin parissa. Yhtye kuitenkin esiintyi marraskuussa Ozzfesteillä Japanissa, ja ennen sitä muutamalla keikalla Yhdysvalloissa. Elokuussa 2016 yhtye ilmoitti kuukauden kestävästä Yhdysvaltain kiertueesta. He julkaisevat myös vinyyliboksikokoelman, joka sisältää kaikki yhtyeen albumit, myös materiaalin ennen "Fallenia". Joulukuussa 2016 ilmoitettiin yhtyeen esiintyvän Suomessa kesäkuussa 2017 Vantaalla järjestettävässä Rockfest-tapahtumassa.


title: Evanescence

text: Yhtyeen musiikkityyli on jakanut kriitikot luonnehtimaan yhtyettä joko metalli- tai rock-bändiksi. Yhtyeen musiikkia luonnehditaan yleensä goottimetalliksi, goottirockiksi tai alternative rockiksi. Yhtyettä on verrattu muun muassa alternative rock/nu metal -sävytteisiin P.O.D. ja Linkin Park -yhtyeisiin, goottimetalliyhtye Lacuna Coiliin ja sinfonista metallia soittaviin Nightwishiin ja Within Temptationiin.


title: Evanescence

text: Muilla genreillä yhtyettä on luokiteltu industriaaliksi, alternative metalliksi, progressiiviseksi metalliksi, hard rockiksi, post-grungeksi, ja heavy metalliksi.


title: Evanescence

text: Alun perin yhtyettä markkinoitiin kristillisenä rock- ja metallimusiikkina, mutta Moody ja Lee ilmoittivat pian Fallen-albumin julkaisun jälkeen, että uskonnolla ei ole mitään tekemistä yhtyeen musiikin kanssa.


title: Tatu

text: Tatu tarkoittaa seuraavia asioita:


title: Erin Anttila

text: Erin Helena Maureen Anttila (o.s. Koivisto s. 2. heinäkuuta 1977 Helsinki) on suomalainen laulaja, joka nousi kuuluisuuteen toisena Nylon Beat -yhtyeen jäsenistä.


title: Erin Anttila

text: Erinin isä on suomalainen ja äiti irlantilainen. Erinin ollessa kolmevuotias hänen perheensä muutti Irlantiin, jossa Erin aloitti ala-asteen. Hän suoritti peruskoulunsa loppuun Suomessa perheen muutettua takaisin kolme vuotta myöhemmin. Kun Erin oli täyttänyt 17, hän ja Jonna Kosonen ilmoittautuivat "Kiitorata"-ohjelmaan, jossa he sijoittuivat kolmanneksi. Nylon Beat osallistui Suomen euroviisukarsintoihin vuonna 1998 kappaleella ”Umm Ma Ma” ja vuonna 2000 kappaleella ”Viha ja rakkaus”.


title: Erin Anttila

text: Nylon Beatin lopetettua Erin ja hänen pitkäaikainen miesystävänsä, taustayhtyeessä kitaraa soittanut Vesa Anttila, muuttivat vuonna 2004 noin vuodeksi Wicklowiin Irlantiin, jossa Erin opiskeli musiikkia. He menivät naimisiin vuonna 2005, ja Erin vaihtoi sukunimensä Anttilaksi. Pariskunnan esikoispoika syntyi vuonna 2013, ja heinäkuussa 2015 he saivat toisen pojan. Erin oli Nelosella esitetyn Idols -laulukilpailun tuomarina Jurek Reunamäen sekä Antti Tuiskun kanssa vuonna 2017.


title: Erin Anttila

text: Palattuaan Suomeen Erin aloitti soolouransa. Huhtikuussa 2008 hän julkaisi omakustanteisesti ensimmäisen englanninkielisen soolosinglensä nimeltä "Sarah". Englanninkielisen esikoisalbumin oli tarkoitus ilmestyä syksyllä 2008, mutta levynteko venyi ja sen ilmestymisajankohtaa siirrettiin ensin syksyyn ja myöhemmin talveen 2009. Albumi valmistui, mutta Erin jätti sen julkaisematta esikoissinglen vaisun vastaanoton vuoksi. Erin päätti aloittaa levyn teon alusta ja tehdä laulunsa suomen kielellä. Ensimmäinen suomenkielinen soolosingle ”Vanha nainen hunningolla” julkaistiin Warner Music Finlandin kautta 31. tammikuuta 2011. Albumi "Hunningolla" julkaistiin 25. toukokuuta 2011, ja se myi platinaa. Viimeksi mainitut levyt on julkaistu pelkällä Erin-nimellä, ja ne ovat pääasiassa Erinin itse säveltämiä ja sanoittamia.


title: Erin Anttila

text: Syksyllä 2012 Erin oli mukana Nelosella esitetyssä "Vain elämää" -sarjassa, jossa seitsemän kotimaista artistia esitti toistensa kappaleita. Erinin ohjelmassa esittämä versio Cheekin ”Mitä tänne jää” -kappaleesta ylitti vuonna 2013 kultalevyrajan yli 5 000 kappaleen myynnillään.


title: Erin Anttila

text: Erin vieraili Laura Närhen lokakuussa 2012 julkaistulla "Tuhlari"-albumin kappaleella ”Siskoni”, joka julkaistiin myös singlenä. Kappale menestyi hyvin: Se oli parhaimmillaan latauslistan sijalla 9 ja kaupallisten radiokanavien soitetuin kappale.


title: Erin Anttila

text: Erin julkaisi toisen sooloalbuminsa "Sä osaat!" 7. kesäkuuta 2013. Albumin ensimmäinen single "Ei taida tietää tyttö" julkaistiin 15. toukokuuta.


title: Erin Anttila

text: Vuonna 2014 Erinin ”Ei taida tietää tyttö” valittiin Suomen musiikkikustantajat ry:n vuoden biisiksi.


title: Erin Anttila

text: Erin julkaisi kolmannen albuminsa "Seliseli" 11. marraskuuta 2016 ja siltä julkaistiin single ”Kohta hänen” syyskuussa 2016.


title: Aavikko (yhtye)

text: Aavikko on suomalainen elektronista musiikkia esittävä yhtye. Se perustettiin Siilinjärvellä vuonna 1995. Jäsenet itse kutsuvat musiikillista suuntautumistaan "muysic"iksi (yhdistelmä sanoista "mystic" ja "music") ja pitävät mottonaan: ”"We play – you dance!"”


title: Aavikko (yhtye)

text: Vuonna 2002 Aavikko teki teemamusiikin Nelosen komediasarjaan "Kumman kaa", mikä lisäsi reilusti yhtyeen tunnettavuutta kotimaassa. Aavikon kappale ”Kova lääkitys” oli tunnusmusiikkina Yleisradion Telakka-keskusteluohjelmassa ja yhtyeen kappaleesta ”New York-London-Siilinjärvi-Tokyo” tehty remix on tunnusmusiikkina Yleisradion K-rappu-ohjelmassa. Yhtye on luultavammin maailmanlaajuisesti tunnetuin kappaleestaan ”Viitostie”, joka ottaa suuresti vaikutteita Kraftwerkin tuotannosta. Vuonna 2012 kappale valittiin NRGM- musiikkisivuston 2000-luvun kotimaiset pophelmet -juttusarjassa sijalle #14. Vuonna 2016 Viitostie sijoittui sijalle #11 YleX:n järjestämässä Sata suurta suomalaista konemusiikkibiisiä- äänestyksessä. Myös kappale ”Torpedo Boys” on saavuttanut kulttisuosion, ja kappaleesta löytyy useita poikkeavia cover-versioita ja kotitekoisia remixejä Youtube- videopalvelussa.


title: Aavikko (yhtye)

text: Aavikko on tehnyt yhteistyötä lukuisien koti- ja ulkomaisten musiikkivideo-ohjaajien kanssa. Loppuvuodesta 2018 ilmestyi video Go and Know- kappaleeseen, jonka on ohjannut ja leikannut kuvataiteilija Taru N.Hohtonen sekä muusikkona ja vuoden 2017 graafikkona tunnettu Vilunki 3000. Vuonna 2006 Pete Veijalaisen ohjaama ”Rosinante”-video palkittiin pronssisella Muuvi-patsaalla sekä Matleena Jäniksen ja Emilia Lehtisen ohjaama ”Una Lira Soluzione” -video sai Oulun Musiikkivideofestivaalien kunniamaininnan. Samoilla festivaaleilla vuonna 1998 yhtyeen video voitti Kultaisen Pumpelin Esa Nissin, J. P. Passin ja Pasi Pirttiahon ohjaamalla videolla ”El Cebo / Panama”.


title: Aavikko (yhtye)

text: Aavikon levyjä on julkaistu Pohjoismaissa, Keski-Euroopassa, Yhdysvalloissa sekä Venäjällä. Yhtye on keikkaillut seuraavissa maissa: Suomi, Ruotsi, Norja, Tanska, Islanti, Venäjä, Viro, Saksa, Ranska, Sveitsi, Itävalta, Portugali, Espanja, Romania, Englanti, Skotlanti sekä Yhdysvallat.


title: Aavikko (yhtye)

text: Yhtyeen neljäs studioalbumi "Novo Atlantis" julkaistiin 25. maaliskuuta 2009.


title: Aavikko (yhtye)

text: Minialbumiksi kutsuttu "Planet Fun-Fun" julkaistiin vinyylinä sekä digitaalisena 7. kesäkuuta 2013.


title: Aavikko (yhtye)

text: Keväällä 2015 yhtye ilmoitti tekevänsä uutta, aiempaan tuotantoon verrattuna hyvin erilaista albumia. Aavikon viides studioalbumi "Okeanos" ilmestyi 6. toukokuuta 2016. Albumilla yhtye jätti kokonaan pois tyylilleen ominaiset rytmit ja melodiat, ja keskittyy lähes pelkästään harmonioihin. Albumilla kuuluvat merelliset teemat ja omalaatuinen rauhallisuus. "Okeanos"-levyn tiimoilta yhtye kutsui uutta tyylisuuntaansa termillä "New Age of Muysic".


title: Aavikko (yhtye)

text: Aavikon kuudes albumi "Monopoly" julkaistaan 15. helmikuuta 2019, myös edeltävän albumin julkaisseen Ektro Recordsin kautta. Monopoly edustaa yhtyeen virallisen tiedottajan mukaan "Disco Muysic" -tyylisuuntaa. Vuoteen 1999 asti Staufenbielin paikalla yhtyeessä soitti koskettimia vuonna 2002 kuollut, myös runoilijana tunnettu Antti Koivumäki.


title: Milla Jovovich

text: Milla Jovovich (oik. Milica Nataša Jovović, ; s. 17. joulukuuta 1975 Kiova, Neuvostoliitto) on ukrainalaissyntyinen yhdysvaltalainen malli, elokuvanäyttelijä ja laulaja. Hänet tunnetaan muun muassa Alicen roolista "Resident Evil" -elokuvasarjassa.


title: Milla Jovovich

text: Jovovichin äiti on venäläinen näyttelijä Galina Loginova Jovović ja isä montenegrolainen lastenlääkäri Bogić Jovović. Millan ollessa viisivuotias perhe muutti Yhdysvaltoihin Sacramentoon, Kaliforniaan. Hän aloitti mallinuransa jo 12-vuotiaana. Ehkä tunnetuimman mallisopimuksensa hän solmi L’Oréalin kanssa.


title: Milla Jovovich

text: Vuonna 2005 Milla Jovovich ja näyttelijä Carmen Hawk lanseerasivat Jovovich-Hawk-vaatemalliston.


title: Milla Jovovich

text: Jovovich meni naimisiin Shawn Andrewsin kanssa 1992 elokuvan "Surutta? Sekaisin" kuvausten aikana, mutta Jovovichin äiti sai mitätöityä liiton kuukautta myöhemmin, koska Milla oli vasta 16-vuotias. 14. joulukuuta 1997 hän avioitui "The Fifth Element – puuttuva tekijä" -elokuvan ohjaajan Luc Bessonin kanssa, mutta he erosivat vuonna 1999. Jovovich avioitui nykyisen aviomiehensä, ohjaaja-käsikirjoittaja Paul W. S. Andersonin kanssa 22. elokuuta 2009. Parilla on vuosina 2007 ja 2015 syntyneet tyttäret.


title: Julija Volkova

text: Julija Olegovna Volkova (, kirjoitusmuoto joskus myös "Julia" tai "Yulia," s. 20. helmikuuta 1985 Moskova, Venäjä) on venäläinen laulaja. Hän oli popduo t.A.T.u.:n toinen jäsen vuosina 1999−2014.


title: Julija Volkova

text: Volkova kuului Neposedy-lapsiyhtyeeseen, jossa hän tutustui t.A.T.u.:n toiseen jäseneen Lena Katinaan. t.A.T.u. aiheutti kohua lesboimagollaan. Vuonna 2003 paljastettiin lesbouden olleen managerin keksimä mainoskikka. Volkova on myöhemmin kertonut olevansa biseksuaali.


title: Julija Volkova

text: Volkova sai syyskuussa 2004 tyttären pitkäaikaisen miesystävänsä Pavel (Paša) Sidorovin kanssa. Sidorov ja Volkova lopettivat suhteensa pian tyttären syntymän jälkeen. Joulukuussa 2007 Volkova synnytti pojan.


title: Lena Katina

text: Jelena (Lena) Sergejevna Katina (, s. 4. lokakuuta 1984 Moskova, Venäjä) on venäläinen laulaja, joka oli t.A.T.u.-tyttöduon jäsen vuosina 1999−2014.


title: Lena Katina

text: Jelena Katina on Sergei Katininin, menestyneen venäläisen pop-tuottajan ja Inessa Katinan kolmesta lapsesta nuorin. Hän kuului Neposedy-lastenbändiin, jossa hän tutustui t.A.T.u.:n toiseen jäseneen Julija Volkovaan. Vuosina 1997–1998 Katina lauloi myös Avenue-nuorisobändissä.


title: Lena Katina

text: Tuottaja Ivan Šapovalov valitsi Jelena Katinan 1999 laulamaan Jugoslavian sodasta. Hän päättikin muodostaa duon ja valitsi duoon myös Volkovan, joka oli ollut samassa karsinnassa. Tytöt olivat tuolloin 14-vuotiaita. He menestyivät t.A.T.u.:ssa sekä musiikkinsa että kohua herättäneiden esitystensä ansiosta. He suutelivat konserteissa ja loivat ympärilleen lesboimagon, mutta myöhemmin paljastivat, että lesbous oli vain Šapovalovin keksimä markkinointikikka.


title: Lena Katina

text: Elokuussa 2013 Katina meni naimisiin slovenialaisen muusikon Sasha Kuzmanovicin kanssa, ja vuonna 2015 he saivat pojan.


title: Lena Katina

text: Katina julkaisi ensimmäisen sooloalbuminsa "This Is Who I Am" vuonna 2014.


title: PMMP

text: PMMP oli suomalainen pop-rock-yhtye. Yhtyeen keulahahmot olivat laulajat Paula Vesala ja Mira Luoti, jotka vastasivat myös yhtyeen kappaleiden sanoituksista. Yhtyeen säveltäjänä ja tuottajana toimi Jori Sjöroos. Yhtyeen levyjä on myyty yli 370 000 kappaletta (2012). PMMP soitti viimeisen keikkansa loppuunmyydyssä Helsingin jäähallissa 27. lokakuuta 2013.


title: PMMP

text:
PMMP sai alkunsa vuonna 2002 Paula Vesalan ja Mira Luodin tavattua toisensa Popstars-laulukilpailun jälkeen. Vuonna 2008 ilmestyneen "PMMP"-kirjan mukaan heidät saattoi yhteen musiikin moniottelija Kari Hynninen, joka työskenteli yhtyeen tulevassa levy-yhtiössä. Hän tarjosi valmista pakettia, jolle Aikakoneesta tuttu Maki Kolehmainen olisi tehnyt kappaleet. Suunnitelma kariutui heti, mutta Vesala ja Luoti löysivät toisensa ja lauluntekijäksi Luodin vanhan tutun Jori Sjöroosin.
Yhtye tuli tunnetuksi vuonna 2003 kultaa myyneellä kesähitillään "Rusketusraidat", joka oli Suomen myydyin single vuonna 2003. Vuoden 2003 syyskuussa yhtye julkaisi debyyttialbuminsa "Kuulkaas enot!". PMMP sai vuoden 2003 pop/rock-tulokas-Emman.


title: PMMP

text: Yhtyeen käynnistellessä uraansa Luoti ja Vesala kertoivat, että nimi PMMP on lyhenne sanoista "Paulan ja Miran molemmat puolet". On myös sanottu, että nimen selityksenä olisi molempien nimien etukirjaimet: Paula-Mira-Mira-Paula. Myöhemmin he ovat todenneet, että nimellä tavoiteltiin samanlaista ulkoasua kuin ruotsalaisella ABBA-yhtyeellä on nimessään.


title: PMMP

text: Yhtyeen todellinen läpimurto tapahtui keväällä 2005 julkaistulla "Kovemmat kädet" -albumilla, joka pysyi Suomen virallisella albumilistalla yhtäjaksoisesti yli vuoden. Osaltaan listamenestykseen vaikutti albumista myöhemmin julkaistu uusi niin sanottu "kumipainos", joka sisälsi version Noitalinna huraa! -yhtyeen kappaleesta ”Pikkuveli” sekä YleX:n vuoden 2005 kesäkumikappaleen ”Kumivirsi”. "Kovemmat kädet" valittiin Rumba-lehden kriitikkoäänestyksessä vuoden 2005 parhaaksi kotimaiseksi albumiksi ja ”Matkalaulu” parhaaksi kotimaiseksi kappaleeksi. Tämän lisäksi PMMP sai viisi Emma-ehdokkuutta ja yhtyeen tuottaja Jori Sjöroos vielä yhden. PMMP palkittiin Emma-gaalassa vuoden yhtyeenä ja sen albumi "Kovemmat kädet" sekä parhaana albumina että parhaana popalbumina. PMMP oli ehdolla vuoden 2006 MTV Europe Music Awards -gaalassa vuoden parhaaksi suomalaiseksi yhtyeeksi, mutta voitto meni Poets of the Fallille. Vuoden 2006 Emma-gaalassa PMMP sai levyllään "Leskiäidin tyttäret" Emma-pystit parhaasta pop-albumista ja parhaasta albumista.


title: PMMP

text: Marraskuussa 2006 julkaistua kolmatta albumia "Leskiäidin tyttäret" myytiin kauppoihin välittömästi platinalevyyn oikeuttavat yli 30 000 kappaletta, ja se nousi julkaisuviikollaan myös Suomen albumilistan kärkeen. PMMP on tukenut näkyvästi Amnesty Internationalin työtä naisiin kohdistuvaa väkivaltaa vastaan ja muun muassa "Leskiäidin tyttäret" -levyn parisuhdeväkivallasta kertova singlekappale sai nimekseen ”Joku raja” Amnestyn kampanjan mukaan. PMMP on toiminut mallina myös Amnesty Internationalin "Joku raja" -vaatemallistolle.


title: PMMP

text: PMMP jäi keikkatauolle elokuussa 2007 Luodin ja Vesalan äideiksi tulon vuoksi. Luoti synnytti esikoisensa marraskuussa 2007 ja Vesala huhtikuussa 2008. Marraskuussa 2007 ilmestyi PMMP:n neljäs albumi, lastenlauluista koostuva "Puuhevonen". Yhtyeestä julkaistiin myös Vesalan, Luodin, Pasi Kostiaisen sekä Hanna Ylösen toimittama kirja "PMMP" sekä "Kuulkaas live!" -DVD lokakuussa 2008.


title: PMMP

text: Syksyllä 2008 PMMP levytti Piltti-lastenruokamerkille ilmaiseksi hyväntekeväisyytenä mainoskappaleen "Aatsipoppaa". Piltin omistaa kuitenkin maailman suurin ruoka- ja juomayhtiö Nestlé, jota on boikotoitu 1970-luvulta lähtien sen äidinmaidonkorvikkeen Afrikassa välillisesti aiheuttamien kuolemien vuoksi.


title: PMMP

text: Bändin viides pitkäsoitto "Veden varaan" ilmestyi 25. maaliskuuta 2009. Levy voitti Teosto-palkinnon. Albumin myötä PMMP sai vuoden 2010 Emma-gaalassa vuoden albumin, vuoden rock-albumin sekä vuoden yhtyeen Emman. "Veden varaan" -albumilta nousi jättihitiksi kappale ”Lautturi”, joka oli sekä lataus- että singlelistan neljäs sekä radioiden soitetuin kappale. Kesällä 2009 yhtye perui muutamia keikkoja Luodin toisen lapsen syntymän vuoksi ja keikkaili loppukesän kolmen pienen lapsen kanssa.


title: PMMP

text: 25. marraskuuta 2009 PMMP julkaisi yhtyeen koko uran kattavan kokoelman "2000-luku", joka sisälsi kaikki yhtyeen viisi albumia sekä singlejen b-puolet. Kokoelma julkaistiin viiden CD:n sekä kuuden vinyylin sisältävinä bokseina. Vuoden 2009 lopulla Vesala ja Luoti saivat kutsun vuoden 2009 Linnan juhliin.


title: PMMP

text: Vuonna 2010 PMMP sai tehtäväkseen esittää tunnuskappaleen animaatiosarjaan "Muumien maailma", jonka esitys alkoi MTV Juniori -kanavalla toukokuussa 2010. Saman vuoden lokakuussa julkaistiin Kalle Björklidin valokuvakirja "PMMP Vaahtopäät".


title: PMMP

text: PMMP julkaisi singlen ”Heliumpallo” 16. huhtikuuta 2012. Yhtyeen kuudes albumi "Rakkaudesta", ilmestyi 11. kesäkuuta 2012. Samana päivänä levyltä julkaistiin myös toinen single ”Rakkaalleni”, joka nousi pian radiokanavien soitetuimmaksi kappaleeksi.


title: PMMP

text: 13. toukokuuta 2013 PMMP ilmoitti lopettavansa uransa ainakin toistaiseksi. Yhtye julkaisi uransa päätteeksi kaksi erilaista kokoelmaa. Ensimmäinen kokoelma, "Matkalaulu", sisältää 11 uutta versiota yhtyeen kappaleista. "Hitit"-kokoelma on puolestaan perinteinen kokoelma, joka sisältää yhden uuden kappaleen, yhtyeen suurimmat hitit sekä DVD:n, jolla on muun muassa PMMP:n Tavastia-klubin keikka elokuulta 2010. Yhtyeen viimeinen keikka oli 27. lokakuuta 2013 Helsingin jäähallissa.


title: PMMP

text: 10. joulukuuta 2013 Amnesty Internationalin Suomen osasto palkitsi PMMP:n Amnestyn Kynttiläpalkinnolla yhtyeen naisiin kohdistuvan väkivallan vastaisesta työstä.


title: Digitaalinen valokuvaus

text: Digitaalinen valokuvaus tarkoittaa tallennusmenetelmää, jolla kuvattavasta kohteesta heijastuva valo muutetaan digitaalikameran valoherkän kennon avulla digitaaliseen muotoon, tallennetaan muistikortille ja siirretään sitten tietokoneen kiintolevylle kuvankäsittelyä ja arkistointia varten. Kuvankäsittely tehdään kuvankäsittelyohjelmassa. Kuvia voidaan katsella näyttöpäätteellä tai tulostaa erilaisille materiaaleille.


title: Digitaalinen valokuvaus

text: 2000-luvun alusta lähtien digitaalinen valokuvaus on vähitellen yleistynyt ja monissa sovelluksissa syrjäyttänyt perinteisen filmille valokuvaamisen. Lähinnä innokkaat harrastajat ja taiteilijat vielä käyttävät filmiä käsityön ja erilaisen lopputuloksen takia. Perinteisen valokuvauksen tekniset perusperiaatteet kuten objektiivi, syvyysterävyys tai suljinaika ovat siirtyneet uuden valokuvauksen osiksi.


title: Digitaalinen valokuvaus

text: Useilla matkapuhelimilla voi ottaa digitaalisia kuvia, mutta tällöin kuvan laatu ei ole yleensä yhtä hyvä kuin varsinaisilla digitaalikameroilla kuvatessa.


title: Digitaalinen valokuvaus

text:
Digitaalisesti otettun kuvan onnistumista voi tarkastella välittömästi, jos kamerassa on näyttö, joka on yleensä nestekidenäyttö. Tämän jälkeen kuvan voi
halutessaan poistaa muistikortilta. Digitaaliset kuvat voidaan myös esittää välittömästi televisiossa, tietokoneella tai dataprojektorilla. Kun kuva siirretään
tietokoneelle, sitä voidaan muokata. Tietokoneella kuvia voi kopioida ja jakaa rajattomasti ja kopioden laatu säilyy hyvänä. Onnistuneet kuvat voidaan tulostaa itse tulostimella välittömästi, uusimmissa kameroissa myös ilman tietokonetta, tai ne voidaan kehittää valokuvaamossa. Tällöin valokuvaamossa kuva vedostetaan perinteiselle valokuvapaperille digitaalisella valotuksella.


title: Digitaalinen valokuvaus

text: Filmikamerassa valo tallentuu filmille, joka kehitetään ensin pimiössä negatiivifilmiksi, josta sitten otetaan positiivikuvia heijastamalla kuva valokuvapaperille. Kuva upotetaan valokuvapaperin kehitysliuokseen, minkä jälkeen sopivassa vaiheessa kuvan kehitys lopetetaan, huuhdotaan kehityslius ja upotetaan kuva kehityksen keskeytysliuokseen, jolloin sen kehittyminen pysähtyy ja kuva saa lopullisen muotonsa.


title: Digitaalinen valokuvaus

text: Digitaalisessa menetelmässä ei käytetä filmiä, vaan kamerassa on filmin asemesta kuvakenno, jonka erottelukyky, pikselimäärä, vaihtelee kennoittain. Varhaisempien aikojen peruspistetiheys oli VGA-tarkkuutta vastaava 640 × 480, mistä erottelukyky on alkanut lisääntyä.


title: Digitaalinen valokuvaus

text: Kaikkein erottelukykyisimmät sarjavalmisteiset ammattilaisjärjestelmäkamerat tuottavat 21 miljoonaa pistettä ja niiden kennokoko voi vastata kinofilmikameran täyskennoa. Kuluttajajärjestämäkameroissa ja puoliammattilaisjärjestelmäkameroissa erottelukyky on vähäisempi, mutta suurenee vuoden tai kahden välein yleisimmin tarjolla olevien digitaalikameraperien osalta.Digitaalikameraa säätämällä varmistetaan, että tallentuvia kuvatiedostoja voidaan käsitellä kuvankäsittelyohjelmalla ja kuvatiedostoon tallentuvat kaikki laadukkaan digikuvan ominaisuudet. Digitaalinen valokuva otetaan digitaalikameralla ja yleensä siirretään tietokoneen kiintolevylle kuvankäsittelyä varten. Digitaalista tallentamista tehdään myös skannaamalla perinteisestä kuvasta erityisellä skannerilla. Digitaalisella tallentamisella tarkoitetaan siten originaalin (valokuvan, dian, värinegatiivin, mustavalkofilmin ja painetun kuvan) tallentamista taso-, dia- tai rumpuskannerilla kuvatiedostoksi. Digitaalisen tallentamisen lopputulos on kuvatiedosto, joka voidaan tallentaa hyvin erilaisiin kuvatiedostomuotoihin.


title: Digitaalinen valokuvaus

text:
Kuvatiedostot käsitellään aineisto- ja laatuvaatimusten mukaisesti, jotta ne näyttävät hyviltä ja soveltuvat käyttötarkoitukseensa.
Kuvatiedosto koostuu pikseleistä. Muita kuvatiedoston ominaisuuksia ovat mm. pikselimäärä, pikselitiheys, väriavaruus, tasot, kanavat, sävyjakauma, valkotasapaino, kirkkaus, kontrasti, värikylläisyys, kuvasuhde, terävyys, tiedosto- ja tulostuskoko. Tämä ominaisuusluettelo ei ole tyhjentävä.


title: Digitaalinen valokuvaus

text: Digitaalisia kuvatiedostoja tulostetaan valokuviksi lähinnä mustesuihkumenetelmällä tai lasertulosteina. Digitaalisia tiedostoja voidaan tulostaa myös perinteisille valokuvamateriaaleille.


title: Digitaalinen valokuvaus

text: Valokuvien digitaalinen muoto mahdollistaa kuvien jakamisen sähköisessä muodossa. Kuvien jakamiseen ja julkaisemiseen, niin julkiseen kuin yksityiseen, on Internetissä avattu 2000-luvun alkuvuosina useita sivustoja ja -palveluita.


title: Talviurheilu

text: Talviurheilu on yleinen nimitys talviolosuhteissa harrastettaville urheilulajeille. Ne ovat suosittuja lähinnä Pohjoismaissa ja muilla kylmätalvisen ilmaston omaavilla alueilla. Monia talviurheilulajeja voi harrastaa keinotekoisissa oloissa, myös lämpimämmillä alueilla.


title: Talviurheilu

text: Talviolympialaisissa kilpaillaan 15 urheilumuodossa:


title: Talviurheilu

text: Lisäksi on paljon harvinaisempia talviurheilulajeja kuten:


title: Talviurheilu

text: Talvisia liikuntamuotoja ovat muun muassa:


title: Blues Section

text: Blues Section oli suomalainen rock-yhtye, joka toimi vuosina 1967–1968. Blues Sectionin tunnettuja kappaleita ovat muun muassa "Hey Hey Hey" ja "Call Me On Your Telephone".


title: Blues Section

text: Blues Section lauloi englanniksi ja ulkomaisista hiteistä tehtyjen käännösversioiden esittämisen sijaan sävelsi itse omat kappaleensa. Tämä oli suomalaisen rockmusiikin kentällä melko uutta. Blues Sectionin musiikissa erottuivat vaikutteet muun muassa sellaisilta 1960-luvun suosikkiyhtyeiltä kuin The Jimi Hendrix Experience, The Who, Cream ja John Mayall & the Bluesbreakers. Nimestään huolimatta yhtye ei soittanut puhdasta bluesia.


title: Blues Section

text: Blues Section ehti levyttää Love Recordsille melko monilla nimillä. Vaikka yhtyeen albumi julkaistiin nimella Blues Section, singlet julkaistiin laulajasta riippuen nimillä Blues Section & Jim Pembroke, Blues Section & Frank Robson ja Ronnie & Blues Section. Kirka Babitzin & Blues Section -nimellä julkaistiin Kirkan ensisingle, jolla yhtye säestää laulajaa. Yhtye säesti myös Pepe Willbergiä kappaleella "Kuka kertoisi minulle", joka tehtiin vuonna 1968 Timo Bergholmin "Punahilkka"-elokuvaan.


title: Blues Section

text: Blues Section ehti levyttää uransa aikana vain yhden albumin, "Blues Section" (1967). Yhtyeen hajoamisen jälkeen on julkaistu monia kokoelmia, jotka on koostettu pääosin singleillä julkaistusta materiaalista.


title: Blues Section

text: Yhtyeen tunnetuimpaan kokoonpanoon kuuluivat englantilaissyntyinen laulaja Jim Pembroke, kitaristi Hasse Walli, basisti Måns Groundstroem, saksofonisti Eero Koivistoinen ja rumpali Ronnie Österberg, joka myös lauloi pari yhtyeen singlekappaletta. Heidän lisäkseen yhtyeessä soittivat loppuvuodesta 1967 Groundstroemin korvannut Pekka Sarmanto ja yhtyeen loppuvaiheessa Pembroken korvannut britti Frank Robson. Aivan yhtyeen alkuaikana rumpuja soitti aluksi Edward Vesala ja hieman myöhemmin Raikka Rautarinne, joka ehti soittaa jopa neljä keikkaa yhtyeen kanssa. 80-ja 90-luvuilla yhtyeen comeback-keikoilla Pembroken, Wallin, Groundstroemin ja Koivistoisen kanssa ovat soittaneet Vesa Aaltonen rumpuja ja Robson urkuja.


title: Blues Section

text: Lyhyeksi jäänestä urastaan huolimatta Blues Section ehti muodostua yhdeksi aikansa vaikutusvaltaisimmista kotimaisista rock-yhtyeistä. Ryhmän jäsenistä Jim Pembroke ja Ronnie Österberg alkoivat soittamaan Blues Sectionin hajoamisen jälkeen Wigwam-yhtyeessä, johon myös Måns Groundstroem liittyi myöhemmin vuonna 1975. Ennen Wigwamiin liittymistään Groundstroem soitti Tasavallan Presidentti -yhtyeessä, jossa Frank Robson lauloi. Hasse Walli tunnetaan suomalaisen maailmanmusiikin edelläkävijänä ja muun muassa Piirpauke-yhtyeen alkuperäisenä kitaristina. Yhtyeen oli määrä soittaa reunion-keikkoja vuonna 1976, mutta nämä peruuntuivat. Vuonna 1984 yhtye esiintyi Ylen ruotsinkielisessä televisio-ohjelmassa "Fråck" rumpalinaan Vesa Aaltonen. Vuonna 1996 yhtye teki kolme reunion konserttia.


title: Harhauttaminen

text: Harhauttaminen on vaikuttamista kohteen toimintaan toimittamalla sille väärää tietoa. Harhauttamisella johdetaan vastustajan päättäjiä harhaan tai suojataan omaa kapasiteettia. Harhauttaminen on sotilaallisesti johtamissodankäynnin osatekijä.


title: Harhauttaminen

text: Harhauttamisen asetettu tavoite on saattaa vastustajan päättäjät tekemään päätöksiä, jotka auttavat omien tavoitteiden saavuttamista. Ideaalisesti harhauttaminen aiheuttaa epävarmuutta vastustajan päätöksentekoon.


title: Harhauttaminen

text: Harhauttamisen keinoja ovat omien harhauttavien aikomusten, kapasiteettien ja asetelmien tekeminen. Avainasioita harhauttamisessa ovat:


title: Harhauttaminen

text: Harhauttaminen on erityisen käyttökelpoista sellaisessa toiminnassa, jota ei voida salata. Kyseisen toiminnan tarkoituksesta voidaan antaa harhauttava kuva. Mm. Lähi-idän sota 1973 ja Bekaan taistelut Israelin ja Syyrian välillä vuonna 1982 alkoivat vasta useiden harhautusryhmittymisten jälkeen rajalle. Kuva jota pyrittiin antamaan oli, että kyse on tavanomaista vuosittaisesta harjoituksesta rajalla.


title: Harhauttaminen

text: Harhauttaminen käyttää hyväksi kohteen olevaa tietoa ja asenteita. On vaikea muuttaa suurta joukkoa tietoa, on tehokkaampaa tehostaa olevia käsityksiä ja käyttää niitä hyväksi omassa toiminnassa. Tämä on myös psykologisen sodankäynnin avainasioita.


title: Harhauttaminen

text: Kiinalaisen strategin Sunzin mukaan kaikki sodankäynti perustuu harhauttamiseen. Harhauttaminen oli merkittävässä asemassa mm. Normandian maihinnousussa kesällä 1944. Ronald Reaganin SDI-projektia (Strategic Defense Initiative) pidetään myös harhauttamisoperaationa.


title: Harhauttaminen

text:
Venäjänkielinen termi "maskirovka" tarkoittaa peiteltyä sodankäyntiä, usein käyttäen "hyödyllisiä idiootteja".
Peitellyt sotilasoperaatiot Ukrainassa 2014 toivat ensimmäistä kertaa, sosiaalisen median kautta, näkyviin miten suurvalta pystyy horjuttamaan vastustajaa, jolla ei ole valmiutta torjua tällaista hyökkäystä. Vääristellyllä tiedottamisella sekä avustamalla ja johtamalla paikallisia pienempiäkin ääriryhmiä voidaan luoda keinotekoisia konflikteja, jotka asteittain muuttuvat todellisiksi.
Maskirovkalla luodaan olosuhteet, jotka oikeuttavat konventionaaliseen aseelliseen hyökkäykseen. Vrt. Mainilan laukaukset


title: Johann von Staupitz

text: Johann von Staupitz (1460, Motterwitz, Saksa – 28. joulukuuta 1524, Salzburg, Itävalta) oli teologi ja Martti Lutherin opettaja.


title: Johann von Staupitz

text: Staupitz opiskeli Leipzigissä ja valmistui 1485. Hän liittyi augustiinolaisluostariin Erfurtissa, toimien siellä yleisvikaarina. 1500 hänet nimitettiin Raamatun professoriksi Wittenbergin yliopistoon. 1522 hänet valittiin Salzburgin Pyhän Pietarin benediktiiniläisluostarin apotiksi, siellä hänen elämänsä myös päättyi.


title: Johann von Staupitz

text: Staupitzin tavoitteena oli uudistaa teologian opetusta Raamatun selityksen suuntaan. Martti Luther opiskeli teologiaa Staupitzin johdolla Erfurtissa. Näiden kahden miehen välille syntyi koko elämän kestänyt ystävyys. Heidän kirjeenvaihtoaan on säilynyt jälkipolvillekin. Staupitzin osuutta Lutherin hengellisessä elämässä ei voi vähätellä.


title: Johann von Staupitz

text: Lukuisat, jopa kuusi tuntia kestäneet hengelliset keskustelut miesten välillä auttoivat Lutheria löytämään armollisen Jumalan.


title: UAZ

text: UAZ (УАЗ, , "Uljanovskin autotehdas") on entinen venäläinen autonvalmistaja, joka valmistaa maastoautoja. Sittemmin UAZ-automerkin valmistus on siirtynyt Moskovan pörssissä noteeratulle Sollers-yhtiölle.UAZ:n ja sen edeltäjän GAZ-jeeppien kutsumanimi on alusta lähtien ollut "kozjol", pässi.


title: UAZ

text: Yhtymä päätettiin perustaa heinäkuussa 1941 Saksan hyökättyä Neuvostoliittoon 22. kesäkuuta 1941, koska Neuvostoliiton varusteluasiain valtionkomitea päätti evakuoida Moskovasta suuria yrityksiä. ZISin (Завод Имени Сталина; ЗИС) eli Stalinin (auto)tehtaan kokoonpano päätettiin siirtää Uljanovskiin yhdessä Moskovan autotehtaan osan kanssa koneineen Neuvostoliiton hallituksen päätöksellä lokakuussa 1941. Tehdas alkoi ensimmäisenä tuotteenaan vuoden 1942 alussa valmistaa ilmatorjuntatykkien ammuksia.


title: UAZ

text: Toukokuuhun 1942 mennessä tehdas oli tuottanut viisi ensimmäistä ZIS-5 -kuorma-autoa. Heinäkuussa 1942 tuotannon taso saavutti 20–30 autoa vuorokaudessa. ZISin osasto 4:stä tuli ZIS-5:n päätuottaja Neuvostoliitossa. Syksyllä aloitettiin pienten L3/2 (Л3/2)- moottoreiden tuotanto ja vuoden loppuun mennessä työntekijämäärä oli noussut 4 000:een.


title: UAZ

text: Toukokuuhun 1943 mennessä ZISin osasto numero 4 oli tuottanut ensimmäiset kappaleet diesel-käyttöisiä 3,5 tonnin UlZIS-253 (УльЗИС-253)-kuorma-autoja, mitkä muistuttivat Studebakerin valmistamia 2,5 tonnin 6 x 6 -vetäviä Yellow Truck Co.:n ensimmäisenä valmistamia kuorma-autoja.


title: UAZ

text: 22. kesäkuuta 1943 Neuvostoliiton varustelukomitea päätti perustaa Uljanovskiin 200 hehtaarin alueelle autotehtaan. Vuoden 1944 lopulla ZIS-5:n tuotanto siirrettiin Miassiin Uralille. UAzin tuli valmistautua tuottamaan GAZ-AA (ГАЗ-АА) -malleja, mistä ensimmäinen valmistui 26. lokakuuta 1947. 13. maaliskuuta 1949 valmistui ensimmäinen 10-tonninen kuorma-auto, UAZ-300 (УАЗ-300).


title: UAZ

text: Ensimmäinen maastoauto, GAZ-69, valmistui 1954. Se oli tehtaalle perustetun I. A. Davidovin johtaman oman suunnittelutoimiston tuotantoon sovittamana. 1955 malliin tuotettiin perävaunu sekä myös GAZ-69A -malli. UAZ sai valmistettavakseen GAZilla valmistettuja malleja sekä toimialaministeriön käskyn erikoistua keveisiin kuorma- ja linja-autoihin. Autojen vienti alkaa 1956 ja kolme vuotta myöhemmin niitä viedään 22 maahan.


title: UAZ

text: 1961 valmistui ensimmäinen pakettiauto, kuuluisaksi tullut pakettiauto UAZ-451 (УАЗ-451) ja sen avolavaversio UAZ-451D (УАЗ-451Д).


title: UAZ

text: 1965:een mennessä on valmistettu neljännesmiljoona maastoautoa GAZ-69. Se korvattiin niin ikään kuuluisaksi tulleella UAZ-469:llä.


title: UAZ

text: 1971 päätettiin korvata jäljellä oleva GAZ-69- ja GAZ-69A-tuotanto UAZ-469- ja UAZ-469B-tuotannolla.


title: UAZ

text: 1960-luvun mallien tuotanto jatkuu edelleen suurina sarjoina. 1983 kehitetään uusi amfibiomaastoauto Jaguar, mikä kulkee vedessä miltei 10 km/h -nopeudella.


title: UAZ

text: 1992 muodostetaan avoimen tyypin osakeyhtiö AOOT Uljanovskij Avtomobilnyj Zavod.


title: UAZ

text: 1993 esiteltiin UAZ-469:stä parannettu malli UAZ-31514 (УАЗ-31514), missä on mm. metallinen katto, säädettävät istuinten selkänojat, taloudellisempi moottori ja uudenmalliset ovien lukot.


title: UAZ

text: 5. elokuuta 1997 tuotetaan piensarjatuotantona nykyaikaisen näköisellä korilla varustettu UAZ-3153 (УАЗ-3153). Malli toimi esikuvana Simbir- ja UAZ-3163 (УАЗ-3163) -malleille.


title: UAZ

text: 1998 valmistui ensisijaisesti maaseudulle tarkoitettu UAZ-31604 (УАЗ-31604).


title: UAZ

text: 27. huhtikuuta 2000 valmistui UAZ-3162 (УАЗ-3162)-malli. 12. lokakuuta 2000 avoin osakeyhtiö OAO Severstal osti merkittävän osan yhtiön osakkeista.


title: UAZ

text: 26. maaliskuuta 2003 aloitettiin UAZ Simbirin koetuotanto Vietnamissa. Huhtikuussa esiteltiin Shanghaissa UAZ Simbir ZMZ-409 (ЗМЗ-409) -moottorilla.


title: UAZ

text: Nykyään UAZ:in päämallit ovat Hunter, mikä pohjautuu 1970-luvulta peräisin olevaan malliin 3151 ja alun perin vuodelta 1965 olevaan malliin GAZ-469. UAZ- 3151 -mallin tuotanto lopetettiin vasta vuonna 2003.


title: UAZ

text: Toinen UAZ:in malli on Simbirin kaltainen UAZ Patriot, joka on suunniteltu pääosin 1990-luvulla. Se ei ole muodostunut myyntimenestykseksi. UAZ:in kaikki mallit ovat hyvin maastokelpoisia, mutta länsimaisiin maastoautoihin verrattuna pelkistettyjä.


title: Tomi Nybäck

text: Tomi Nybäck (s. 3. huhtikuuta 1985, Tuusula) on Suomen kaikkien aikojen menestynein shakinpelaaja. Hänellä on ollut shakin suurmestarin arvo vuodesta 2003, ja hän on siten kaikkien aikojen nuorin shakin suurmestari Suomessa. Nybäck pelaa shakin sivussa myös pokeria.


title: Tomi Nybäck

text: Nybäckiä on luonnehdittu Suomen suurimmaksi lahjakkuudeksi shakissa. Vuodesta 1997 lähtien hän edusti Suomea junioreiden maailman- ja Euroopan mestaruuskisoissa. Vuonna 2002 hän sai pronssimitalin alle 18-vuotiaiden Euroopan mestaruuskisoissa Peñiscolassa ja vuonna 2003 myös pronssimitalin saman ikäluokan maailmanmestaruuskisoissa Halkidikissa.


title: Tomi Nybäck

text: Vuonna 2002 Nybäck voitti Budapestissä "First Saturday" -turnauksen ja jakoi ensimmäisen sijan Jan Smeetsin kanssa Hengelon turnauksessa. Vuodenvaihteessa 2002–2003 hän jakoi Tukholman avoimessa turnauksessa, "Rilton Cupissa" toisen sijan Artur Jusupovin ja Tom Wedbergin kanssa.


title: Tomi Nybäck

text: Vuonna 2003 Nybäck ylsi hyviin saavutuksiin avoimissa turnauksissa: Jyväskylän "Heart of Finland" -turnauksessa tuli voitto ja vahvojen pelaajien värittämässä Kööpenhaminan "Politiken Cupissa" toinen sija yhdessä Michał Krasenkowin, Aleksandr Beljavskin, Luke McShanen ja Artur Jusupovin kanssa. Samana vuonna Hengelossa Nybäck voitti jälleen. Vuonna 2004 "Heart of Finland" -turnauksessa Nybäck tuli toiseksi samalla pistemäärällä voittajan kanssa. Vuodenvaihteessa 2005-2006 pidetyssä Tukholman "Rilton Cupissa" Nybäck oli viiden voittajan joukossa.


title: Tomi Nybäck

text: Nybäck debytoi FIDE:n ranking-listalla heinäkuussa 1999, jolloin hänen pistemääränsä oli 2095. Kahden vuoden kuluttua tästä hänellä oli jo 2430 pistettä, mikä on huomattava saavutus. Tammikuussa 2007 Nybäckistä tuli ensimmäinen suomalainen shakinpelaaja, jonka vahvuusluku ranking-listalla on ollut yli 2600 pistettä (Nybäckillä se oli tällöin 2604).


title: Tomi Nybäck

text: Nybäck raivasi tiensä Suomen edustusjoukkueeseen jo alle 20-vuotiaana, kun hän vuonna 2002 debytoi Bledissä pidetyissä shakkiolympialaisissa. Seuraavissa olympialaisissa (2004 ja 2006) hän oli jo Suomen ykköspöydän pelaaja. Nybäck on edustanut Suomea myös Euroopan joukkuemestaruuskisoissa vuosina 2003 ja 2005, ja vuonna 2005 hän voitti Göteborgissa pidetyissä kisoissa pronssimitalin henkilökohtaisesta tuloksesta ykköspöydällä.


title: Tomi Nybäck

text: Werder Bremenin seurajoukkueessa Nybäck juhli Saksan Bundesliigan voittoa vuonna 2005.


title: Tomi Nybäck

text: Tukholmassa vuodenvaihteessa 2007-2008 pelatussa Rilton Cupissa Nybäck jakoi kärkisijan 8 muun pelaajan kanssa tuloksella 6,5/9.


title: Tomi Nybäck

text: Kesäkuussa 2008 Mäntässä pidetyissä suomenmestaruuskisoissa Nybäck teki historiaa voittamalla kaikki yhdeksän peliään. Saman vuoden marraskuussa pelatuissa 38. shakkiolympialaisissa hän kukisti kuudennella kierroksella maailmanlistan neljännellä sijalla olleen Norjan Magnus Carlsenin (vahvuusluku 2786), mikä on vahvin yksittäinen suomalaisvoitto koskaan.


title: Matsuo Bashō

text: Matsuo Bashō (, usein pelkkä Bashō, s. 1644, Ueno – k. 28. marraskuuta 1694, Osaka) oli Edo-kauden Japanin kuuluisin runoilija. Elinaikanaan hänet tunnettiin "haikai no renga" -runoteoksistaan, mutta nykyään hänet on tunnustettu lyhyen ja selkeän haiku-runouden mestariksi. Hänen runoutensa on noussut maailmanlaajuiseen kuuluisuuteen ja Japanissa useita hänen runojaan käytetään muistomerkeissä ja perinnekohteissa.


title: Matsuo Bashō

text: Bashō sai ensikosketuksensa runouteen nuorena. Sulauduttuaan Edon älymystöön hän tuli tunnetuksi koko Japanissa. Hän ansaitsi elantonsa opettajana, mutta hylkäsi kirjallisuuspiirien kaupunkilaisen elämäntavan ja vaelteli ympäri maata länteen, itään ja kauas pohjoisiin erämaihin saadakseen innoitusta kirjoituksiinsa. Hänen runoihinsa ovat vaikuttaneet ympäristön tuomat välittömät kokemukset, ja usein ne kiteyttävät tietyn kohtauksen tunnelman muutamaan yksinkertaiseen aiheeseen.


title: Matsuo Bashō

text: Bashō syntyi noin vuonna 1644 jossakin Uenon lähellä Igan provinssissa, ja hänen nimekseen annettiin Matsuo Kinsaku (). Hänen isänsä saattoi olla alempiarvoinen samurai, mikä olisi taannut Bashōlle sotilasuran muttei juuri mahdollisuutta merkittävään elämään. Elämäkertakirjailijat ovat perinteisesti väittäneet, että hän työskenteli keittiöissä. Nuorena Bashōsta tuli kuitenkin Tōdō Yoshitadan () palvelija. Yoshitada jakoi Bashōn rakkauden haikai no rengaan, yhteistyössä kirjoitettavaan ketjurunouteen. Haikai-ketjurunon aloittaa 5–7–5-tavuinen runo, jota kutsuttiin nimellä "hokku" ja joka nimettiin myöhemmin haikuksi, kun se alkoi esiintyä yksinään. Hokkua seurasi toisen runoilijan kirjoittama ja siihen liittyvä 7–7-tavuinen "wakiku". Sekä Bashō että Yoshitada ottivat itselleen "haigōt" () eli "haikai"-taiteilijanimet: Bashōn nimi oli Sōbō (), joka oli yksinkertaisesti hänen samurainimensä Matsuo Munefusan () "on'yomi"-lukutapa. Vuonna 1662 julkaistiin Bashōn varhaisin säilynyt runo, vuonna 1664 kaksi hänen hokkuaan painettiin kokoelmateokseen ja vuonna 1665 Bashō ja Yoshitada kirjoittivat satasäkeistöisen ketjurunon joidenkin tuttujensa kanssa.


title: Matsuo Bashō

text: Yoshitadan äkillinen kuolema vuonna 1666 päätti Bashōn rauhallisen palvelijanelämän. Ajalta ei ole säilynyt minkäänlaisia tietoja, mutta Bashōn arvellaan luopuneen mahdollisuudestaan nousta samuraiksi ja jättäneen kotinsa. Elämäkertakirjailijat ovat ehdottaneet hänelle eri matkakohteita ja hänen päätökselleen useita erilaisia syitä. Jälkimmäisiin kuuluu mahdollinen mutta epätodennäköinen suhde Bashōn ja šintolaisen Jutei-nimisen () mikon välillä. Bashō viittaa itse tähän aikakauteen vain epäselvästi; hän muistaa, että ”eräänä aikana himoitsin virka-asemaa maa-alueineen” ja että ”aikoinaan minua kiehtoivat homoseksuaalisen rakkauden muodot”, mutta ei ole säilynyt osoitusta siitä, viittasiko hän todellisiin vai jopa vain fiktiivisiin mielihaluihin. Hän ei ollut varma, tulisiko hänen ruveta täysipäiväiseksi runoilijaksi; hänen oman kertomuksensa mukaan ”vaihtoehdot taistelivat mielessäni ja tekivät elämäni levottomaksi”. Hänen päättämättömyyteensä saattoi vaikuttaa rengan ja haikai no rengan suhteellisen alhainen asema, sillä tuohon aikaan ne nähtiin pikemminkin seurallisina toimintoina kuin vakavana taiteena. Joka tapauksessa hänen runojaan julkaistiin edelleen valikoimissa vuosina 1667, 1669 ja 1671, ja hän julkaisi oman kokoelmansa vuonna 1672. Se oli nimeltään "Kai ōi" ( ”simpukankuorileikki”) ja se koostui Bashōn ja muiden Teitoku-koulukunnan runoilijoiden teoksista. Saman vuoden kevään aikoihin hän muutti Edoon jatkaakseen runouden opiskelua.


title: Matsuo Bashō

text: Nihonbashin muodikkaissa kirjallisuuspiireissä Bashōn runous sai pian tunnustusta yksinkertaisesta ja luonnollisesta tyylistään. Vuonna 1674 hänet otettiin haikai-ammattilaisten sisäpiiriin ja hän sai salaisia opetuksia Kitamura Kiginiltä (1624–1705). Hän kirjoitti tämän kuuluisan hokkun pilkallisena kunnianosoituksena shōgunille:


title: Matsuo Bashō

text: Hän otti itselleen Tōsein haigō-nimen ja vuoteen 1680 mennessä hänellä oli kokopäiväinen työ kahdenkymmenen oppilaan kouluttamisessa. He julkaisivat teoksen "Tōsei-montei dokugin-nijukasen" (, ”Tōsein kahdenkymmenen opetuslapsen parhaat runot”) mainostaen kytköstään Tōsein runoilijanlahjoihin. Samana talvena hän muutti yllättäen joen toiselle puolelle Fukagawaan päästäkseen pois julkisuudesta ja viettääkseen eristäytyvämpää elämää. Hänen oppilaansa rakensivat hänelle karun majan ja istuttivat sen pihalle pisankipuun (), josta Bashō sai uuden haigō-nimen ja majasta ensimmäisen vakituisen kotinsa. Hän arvosti kasvia huomattavan paljon, eikä ilahtunut nähdessään Fukagawalle alkuperäisen norsunheinän kasvavan sen vieressä:


title: Matsuo Bashō

text: Menestyksestään huolimatta Bashō tuli tyytymättömäksi ja yksinäiseksi. Hän alkoi harjoittaa zen-mietiskelyjä, mikä ei kuitenkaan vaikuta rauhoittaneen hänen mieltään. Talvella 1682 hänen majansa paloi, ja hieman myöhemmin vuoden 1683 alussa hänen äitinsä kuoli. Sen jälkeen hän matkusti Yamuraan asettuakseen ystävänsä luokse. Talvella 1683 hänen oppilaansa antoivat hänelle toisen majan Edossa, mutta hänen mielialansa ei kohentunut. Vuonna 1684 hänen oppilaansa Takarai Kikaku julkaisi Bashōn ja muiden runoilijoiden teoksista koostuvan "Minashiguri"-kokoelman (, ”nahistuneet kastanjat”). Myöhemmin samana vuonna hän jätti Edon ja lähti ensimmäiselle neljästä merkittävästä vaelluksestaan.


title: Matsuo Bashō

text: Matkustaminen oli keskiajan Japanissa äärimmäisen vaarallista, ja aluksi Bashō odotti yksinkertaisesti kuolevansa keskellä ei mitään tai joutuvansa maantierosvojen tappamaksi. Kun matka eteni, hän tuli paremmalle tuulelle ja tunsi olonsa mukavaksi tien päällä. Hän tapasi useita ystäviä ja alkoi nauttia muuttuvista maisemista ja vuodenajoista. Hänen runonsa saivat vähemmän sisäänpäin kääntyneen ja iskevämmän muodon, kun hän tarkkaili ympäröivää maailmaa:


title: Matsuo Bashō

text: Matka vei hänet Edosta Fujivuorelle, Uenoon ja Kiotoon. Hän tapasi useita runoilijoita, jotka kutsuivat itseään hänen oppilaikseen ja vaativat neuvoja; hän käski heitä olla välittämättä Edon tyylistä ja jopa hänen omista ”nahistuneista kastanjoistaan”, joissa oli hänen mukaansa ”useita runoja, jotka eivät ole keskustelun arvoisia”. Hän palasi Edoon kesällä 1685 pysähtyen matkalla kirjoittaakseen uusia hokkuja ja kommentoidakseen omaa elämäänsä:


title: Matsuo Bashō

text: Kun Bashō palasi Edoon, hän aloitti iloisena työnsä runouden opettajana bashō-majassaan, vaikka hän suunnittelikin salaa uutta matkaa. Runot hänen matkaltaan julkaistiin teoksessa "Nozarashi kikō" (, ”alttiina pelloille”). Vuoden 1686 alussa hän kirjoitti yhden tunnetuimmista haikuistaan:


title: Matsuo Bashō

text: Historioitsijat uskovat, että runosta tuli kuuluisa heti: huhtikuussa Edon runoilijat kokoontuivat bashō-majaan haikai no renga -kilpailuihin, joiden aiheena olivat sammakot ja jotka olivat ilmeisesti kunnianosoitus Bashōn hokkulle. Se asetettiin kokoelman alkuun. Bashō pysyi Edossa jatkaen opettamista ja kilpailujen järjestämistä, mutta hän teki kuunkatseluretken maaseudulle syksyllä 1687 ja pidemmän matkan vuonna 1688, kun hän palasi Uenoon juhlimaan kuukalenterin uuttavuotta. Kotonaan Edossa Bashō eristäytyi ajoittain: välillä hän ei hyväksynyt majaansa vierailijoita ja välillä taas arvosti heidän seuraansa. Samaan aikaan hän nautti elämästään ja hänellä oli hienovarainen huumorintaju, joka heijastuu hänen hokkuunsa:


title: Matsuo Bashō

text: Bashōn suunnitelmat toista pitkää matkaa varten toteutuivat 16. toukokuuta 1689 (Genroku 2), kun hän lähti Edosta oppilaansa Kawai Soran () kanssa matkalle Honshūn pohjoisosan provinsseihin. Bashō ja Sora suuntasivat pohjoiseen Hiraizumiin, jonne he saapuivat 29. kesäkuuta. Sieltä he kävelivät saaren länsipuolelle vieraillen Kisakatassa 30. heinäkuuta ja aloittaen rauhallisen patikoinnin takaisin rannikkoa pitkin. 150 päivää kestäneen kävelyn aikana Bashō taittoi yli 600 rin (2 400 kilometrin) matkan Honshūn koillisalueiden halki ja palasi Edoon vuoden 1691 lopussa.


title: Matsuo Bashō

text: Siihen mennessä kun Bashō saapui Ōgakiin nykyisen Gifun prefektuurin alueella hän oli saanut valmiiksi lokikirjan matkastaan. Hän muokkasi ja muotoili sitä kolmen vuoden ajan kirjoittaen lopullisen version vuonna 1694 nimellä "Oku no hosomichi" (, "Kapea tie pohjoiseen"). Ensimmäinen painos julkaistiin Bashōn kuoleman jälkeen vuonna 1702. Teos oli välitön kaupallinen menestys, ja monet muut kiertävät runoilijat seurasivat hänen matkareittiään. Teosta pidetään usein hänen hienoimpana saavutuksenaan, johon kuuluu seuraavan kaltaisia hokkuja:


title: Matsuo Bashō

text: Palattuaan Edoon talvella 1691 Bashō eli jo kolmannessa majassaan, jonka hänen oppilaansa olivat jälleen lahjoittaneet hänelle. Tällä kertaa hän ei kuitenkaan ollut yksin: hän otti luokseen veljenpoikansa ja naispuolisen ystävänsä Jutein, jotka toipuivat molemmat sairaudesta. Hänen luonaan kävi runsaasti vieraita.


title: Matsuo Bashō

text: Bashō tunsi olonsa edelleen epämukavaksi. Hän kirjoitti ystävälleen, että ”muut häiritsevät minua, eikä minulla ole mielenrauhaa”. Hän ansaitsi elantonsa opettamalla ja esiintymällä haikai-juhlissa vuoden 1693 elokuun loppuun saakka, kun hän sulki bashō-majansa portin ja kieltäytyi näkemästä ketään kuukauteen. Lopulta hän tyyntyi omaksuttuaan "karumin" eli ”keveyden” periaatteen, puolibuddhalaisen elämänkäsityksen, jossa ikävää ja tavanomaista maailmaa tervehditään siitä eristäytymisen sijaan. Bashō lähti Edosta viimeisen kerran kesällä 1694 ja vietti aikaa Uenossa ja Kiotossa ennen saapumistaan Osakaan. Hän sai vatsasairauden ja kuoli 50-vuotiaana rauhallisesti oppilaidensa ympäröimänä. Vaikka hän ei kirjoittanutkaan kuolinvuoteellaan mitään muodollista kuolinrunoa, seuraavaa hokkua pidetään yleisesti hänen hyvästinään. Se oli viimeinen hänen sairautensa aikana muistiin kirjattu runo:


title: Matsuo Bashō

text: Bashō pyrki kuvaamaan hokkuissaan todellista ympäristöä ja tunteita sen sijaan, että hän olisi pitäytynyt "kigo"-vuodenaikasanojen () kaavoissa, jotka ovat edelleen Japanissa suosittuja. Bashōn elinaikanakin hänen runoutensa tavoitteita ja tyyliä arvostettiin laajalti, ja hänen kuolemansa jälkeen arvostus vain kasvoi. Useat hänen oppilaansa, erityisesti Mukai Kyorai ja Hattori Dohō, kokosivat hänen omaa runouttaan koskevia sitaattejaan.


title: Matsuo Bashō

text: 1700-luvulla Bashōn runouden ihailu voimistui, ja Ishiko Sekisuin ja Moro Nanimarun kaltaiset kriitikot tekivät runsaasti töitä löytääkseen hänen hokkuistaan viittauksia historiallisiin tapahtumiin, keskiaikaisiin kirjoihin ja muihin runoihin. Nämä kommentaattorit ylistivät usein ylenpalttisesti Bashōn epämääräisiä viittauksia, joista jotkut olivat luultavasti kirjallisia vääriä ystäviä. Vuonna 1793 šintolainen hallinto kohotti Bashōn "kamiksi", ja jonkin aikaa hänen runoutensa arvosteleminen oli kirjaimellisesti jumalanpilkkaa.


title: Matsuo Bashō

text: Vasta 1800-luvun lopussa Bashōn runojen yksimielinen ihailu päättyi. Masaoka Shiki, luultavasti Bashōn kuuluisin kriitikko, hajotti pitkäaikaisen oikeaoppisuuden rohkeilla vastaväitteillään. Shikillä oli kuitenkin myös keskeinen rooli Bashōn runouden tuomisessa älykköjen ja suuren yleisön saataville. Hän keksi termin haiku (korvaamaan hokkun) viittaamaan itsenäiseen 5–7–5-tavuiseen muotoon, jota hän piti haikai no rengan taiteellisimpana ja puoleensavetävimpänä osana.


title: Matsuo Bashō

text: Bashōn runojen kriittinen tulkinta jatkui 1900-luvulle, jolloin merkittäviä teoksia kirjoittivat Yamamoto Kenkichi, Imoto Nōichi ja Ogata Tsutomu. 1900-luvulla Bashōn runoutta alettiin myös kääntää maailman eri kielille ja sitä julkaistiin Japanin ulkopuolella. Hänen asemansa länsimaissa tunnetuimpana haikurunoilijana antoi hänen teoksilleen runsaasti vaikutusvaltaa. Koska länsimaissa haikuista on pidetty enemmän kuin perinteisemmistä tanka- tai renga-runoista, hänestä on tullut japanilaisten runoilijoiden ja runouden perikuva. Hänen säkeidensä impressionistinen ja tiivis luonne on vaikuttanut erityisesti Ezra Poundiin ja imagisteihin sekä myöhemmin beat-sukupolven runoilijoihin. Claude-Max Lochu loi toisella Japanin-vierailullaan oman ”matkamaalauksensa” innostuttuaan siitä, miten Bashō käytti matkustamista tuomaan innoitusta.


title: Kaarle Ojanen (shakinpelaaja)

text: Kaarle Sakari Ojanen () oli suomalainen shakkimestari. Hänet tunnettiin myös shakissa voittamiensa suomenmestaruuksien mukaan lempinimellä "Kaarle XIII".


title: Kaarle Ojanen (shakinpelaaja)

text: Kaarle Ojasen kuuluisin peli lienee ns. Ojasen oivalluksena tunnettu avausuutuus virolaista Paul Keresiä vastaan vuonna 1960. Ojanen saavutti FIDE:n kansainvälisen shakkimestarin arvon vuonna 1952.


title: Kaarle Ojanen (shakinpelaaja)

text: Ammatiltaan Ojanen oli teknillinen johtaja. Hän harrasti myös muun muassa musiikkia ja sovellettua matematiikkaa.


title: Laozi

text: Laozi (, Wade-Giles: "Lao tzu") eli Laotse oli muinainen kiinalainen filosofi ja keskeinen hahmo taolaisuudessa. Nimi "Laozi" tarkoittaa kirjaimellisesti "vanhaa mestaria" ja sitä pidetäänkin yleisesti arvonimenä. Laozia palvotaan jumalana taolaisuuden uskonnollisissa muodoissa. Laozin titteli taolaisuudessa on "Taishang Laojun", joka viittaa häneen yhtenä "kolmesta puhtaasta".


title: Laozi

text: Kiinalaisen perinteen mukaan Laozi eli 500-luvulla ennen ajanlaskun alkua. Historioitsijat ovat pitäneet häntä joko useiden historiallisten hahmojen synteesinä, myyttisenä hahmona tai todellisena henkilönä, joka eli 300-luvulla eaa. taistelevien läänitysvaltioiden ja sadan koulukunnan aikakaudella. Laozin ansioksi on laskettu taolaisuuden keskeisen teoksen "Daodejingin" kirjoittaminen. Se tunnettiin alun perin yksinkertaisesti nimellä "Laozi".


title: Laozi

text: Laozi on keskeinen hahmo Kiinan kulttuurissa, ja sekä aateliset että tavalliset kansalaiset ovat väittäneet polveutuvansa hänestä. Zhuangzilla, jota pidetään Laozin aatteellisena ja hengellisenä seuraajana, oli huomattava vaikutus Kiinan kirjallisuuteen, kulttuuriin ja uskontoon. Historian aikana useat autoritarismia vastustavat liikkeet ovat omaksuneet Laozin aatteita.


title: Laozi

text: Laozia on perinteisesti pidetty "Daodejingin" kirjoittajana, vaikka asiasta onkin kiistelty läpi teoksen historian.


title: Laozi

text: Varhain luotettava viittaus Laoziin (noin vuodelta 100 eaa.) on kiinalaisen historioitsijan Sima Qianin (noin 145–86 eaa.) kirjoittamassa "Shiji"-kronikassa, joka yhdistää kolme kertomusta. Ensimmäisessä Laozin sanotaan olleen Kungfutsen (551–479 eaa.) aikalainen. Hänen sukunimensä oli Li (, "luumu") ja etunimensä Er (, "korva") tai Dan (, "pitkä korva"). Hän oli virkamies keisarillisessa arkistossa ja kirjoitti kaksiosaisen kirjan ennen matkustamistaan länteen. Toisessa tarinassa Laozi oli Lao Laizi (), myös Kungfutsen aikalainen, joka kirjoitti 15-osaisen teoksen. Kolmannessa kertomuksessa Laozi oli suuri historioitsija ja astrologi Lao Dan (, "vanha pitkäkorva"), joka eli Qin-valtion ruhtinas Xianin () valtakaudella (384–362 eaa.).


title: Laozi

text: Kansan legendojen mukaan hänen äitinsä tuli raskaaksi katsoessaan putoavaa tähteä, hän pysyi kohdussa 62 vuoden ajan ja syntyi kun hänen äitinsä nojasi luumupuuta vasten. Niinpä hän olikin syntyessään aikuinen mies, jolla oli harmaa täysparta ja pitkät korvalehdet, joita on pidetty viisauden ja pitkäikäisyyden symbolina. Muissa versioissa hän syntyi uudelleen noin kolmessatoista reinkarnaatiossa Fu Xin ajoilta lähtien; viimeisessä inkarnaatiossaan Laozina hän eli 990-vuotiaaksi ja matkusti Intiaan paljastamaan Taon.


title: Laozi

text: Perinteisten kansanelämäkertojen mukaan hän työskenteli arkistonhoitajana Zhou-dynastian hoville. Työnsä ansiosta hänellä sanotaan olleen vapaa pääsy Keltaisen keisarin teoksiin ja ajan muihin klassikoihin. Tarinoissa kerrotaan, että Laozi ei koskaan avannut muodollista koulua mutta houkutteli siitä huolimatta luokseen suuren määrän opiskelijoita ja uskollisia opetuslapsia. Tarinasta, jossa Kungfutse kysyy Laozilta rituaaleista, on lukuisia variaatioita.


title: Laozi

text: Monissa kansantarinoissa Laozin sanotaan menneen naimisiin ja saaneen Zong-nimisen pojan, josta tuli juhlittu sotilas. Suuri määrä ihmisiä katsoo polveutuvansa Laozista, kuten myös Tang-dynastia katsoi. Simpkins & Simpkinsin mukaan monet (tai kaikki) näistä sukupuista lienevät vääriä. Ne todistavat kuitenkin Laozin vaikutuksesta kiinalaiseen kulttuuriin.


title: Laozi

text: Perinteisten kertomusten mukaan Laozi väsyi kaupunkielämän moraaliseen rappioon ja huomasi kuningaskunnan taantuvan. Näiden legendojen mukaan hän vaelsi 160 vuoden ikäisenä länteen elääkseen erakkona asumattomalla raja-alueella. Kaupungin tai kuningaskunnan läntisellä portilla vartija tunnisti hänet. Vahti pyysi vanhaa mestaria kirjaamaan viisautensa muistiin. Tämä on "Daodejingin" legendaarinen alkuperä. Tarinan joissakin versioissa vartija on niin liikuttunut teoksesta, että hän lähtee Laozin mukaan eikä koskaan enää palaa. Joissakin legendoissa "vanhan mestarin" sanotaan lisäksi olleen Buddhan opettaja tai Buddha itse.


title: Laozi

text: 1900-luvun puoliväliin mennessä tutkijat olivat saavuttaneet konsensuksen siitä, että Laozin historiallisuus oli epätodennäköinen tai sitä ei voitu todistaa ja että "Daodejing" oli "kokoelma monen käden kirjoittamia taolaisia sanontoja, jotka saivat alkunsa 300-luvulla eaa."


title: Laozi

text: "Laozi" on arvonimi. "Lao" tarkoittaa "kunnioitettu" tai "vanha". "Zi" tarkoittaa "mestari". Zi-sanaa käytettiin muinaisessa Kiinassa sosiaalisen etuliitteen tavoin ilmaisemaan "herra" tai "sir". Kansanelämäkerroissa Laozin etunimi oli Er, sukunimi Li (Li Er, ) ja kohteliaisuusnimi Boyang. Dan on Laozille postuumisti annettu nimi, ja häneen viitataan joskus nimellä Li Dan ().


title: Laozi

text: Tang-dynastian aikana häntä alettiin kunnioittaa dynastian esi-isänä, kun taolaiset olivat keksineet yhteyden dynastian "Li"-sukunimen ja Laozin "Li"-nimen välille. Hänelle annettiin titteli "Taishang xuanyuan huangdi", "ylivertainen salaperäinen ja alkuperäinen keisari". "Xuanyuan" ja "Huangdi" ovat myös Keltaisen keisarin etu- ja sukunimi.


title: Laozi

text: Laozin pääteos "Daodejing" on yksi tärkeimmistä kiinalaista kosmogoniaa käsittelevistä tutkielmista. Kuten suurin osa muista muinaisen Kiinan filosofeista, Laozi selittää usein ajatuksensa paradoksien, analogioiden, muinaisten sanontojen, toiston, symmetrian, riimien ja rytmin kautta.


title: Laozi

text: "Daodejing", jota kutsutaan usein tekijänsä mukaan yksinkertaisesti nimellä "Laozi", kertoo Daon (tai Taon) olevan kaiken olemassaolon mystinen lähde ja ideaali: sitä ei voi nähdä, mutta se ei ole yliaistillinen, se on äärimmäisen voimakas mutta nöyrä kaikkien asioiden alkulähde. "Daodejingin" mukaan ihmisillä ei ole Daossa erikoisasemaa, sillä he ovat vain yksi sen lukuisista ("kymmenestätuhannesta") ilmenemismuodoista. Ihmisillä on haluja ja vapaa tahto (joten he kykenevät muuttamaan omaa luontoaan). Monet toimivat "luonnottomasti" ja rikkovat Daon luonnollisen tasapainon. "Daodejingin" tavoite on johdattaa sitä opiskelevat "palaamaan" luonnolliseen tilaansa harmoniassa Daon kanssa. Kieltä ja konventionaalista viisautta käsitellään kriittisesti. Taolaisuus näkee ne luontaisesti puolueellisina ja keinotekoisina rakennelmina.


title: Laozi

text: Livia Kohn antaa esimerkin siitä, miten Laozi kehotti muutokseen lähestymistavoissa tai palamaan "luontoon" toiminnan sijaan. Teknologia voi tuoda väärän tunteen edistyksestä. Laozin antama vastaus ei ole teknologian hylkääminen, vaan rauhallisen, haluista vapaan wu wei -tilan etsiminen. Tämä liittyy Laozin useisiin lausumiin, joissa hallitsijoita kehotetaan pitämään alamaisensa "tietämättömyydessä" tai "yksinkertaisina". Jotkut tutkijat väittävät, että selitys jättää uskonnollisen kontekstin huomiotta, ja muut ovat kyseenalaistaneet sen apologetiikaksi tekstin filosofisen johdonmukaisuuden puolesta. Jos Laozi kirjaimellisesti kehotti hallitsijoita pitämään kansansa tietämättöminä, hänen neuvonsa eivät olleet mitenkään epätavallisia. Tekstin tietyillä termeillä, kuten "laaksonhenki" ("gushen") ja "sielu" ("po"), on kuitenkin uskonnollinen konteksti eikä niitä voida helposti sovittaa teoksen puhtaasti eettiseen lukutyyliin.


title: Laozi

text: "Wu wei", kirjaimellisesti "toimimattomuus", on "Daodejingin" keskeinen käsite. "Wu wei" on käsitteenä erittäin monimutkainen ja sanoilla on useita eri merkityksiä, jopa suomenkielisessä käännöksessä; se voi tarkoittaa "ei-tekemistä", "ei-pakottamista", "ei-näyttelemistä", "tyhjyyden luomista", "spontaania toimimista" ja "hetkessä virtaamista".


title: Laozi

text: Käsitettä käytetään selittämään "ziran" eli harmonia Daon kanssa. Siihen kuuluvat ajatukset, että erot arvoissa ovat ideologisia ja että kaikentyyppinen kunnianhimo on peräisin samasta lähteestä. Laozi käytti termiä laveasti ja nimesi keskeisiksi hyveikseen yksinkertaisuuden ja nöyryyden verraten niitä usein itsekkäisiin toimiin. Poliittisella tasolla se tarkoittaa sodan, ankarien lakien ja korkeiden verojen kaltaisten olosuhteiden välttämistä. Jotkut taolaiset näkevät yhteyden wu wein ja esoteeristen käytäntöjen välillä, joihin kuuluu Zhuangzin kuvaama "istuminen unohduksessa" (mielen tyhjentäminen ruumiintietoisuudesta ja ajatuksista).


title: Laozi

text: Esoteerisen taolaisuuden harjoittajien mukaan kirjassa on spesifisiä qigong-meditaatioon liittyviä neuvoja taolaisille mestareille ja siinä on selitetty verhottuna tapa palata alkuperäiseen olemassaolon tilaan. Tämä tulkinta tukee näkemystä, jonka mukaan taolaisuus on kuolemattomuuden tavoittelua käsittelevä uskonto.


title: Laozi

text: Laozin katsotaan perinteisesti perustaneen taolaisuuden, joka on kiinteässä yhteydessä "Daodejingin" ja "alkutilan" (tai "alkuperäiseen") taolaisuuteen. Kansantaolaisuudessa ("uskonnollisessa taolaisuudessa") Jadekeisaria pidetään tyypillisesti virallisena pääjumalana. Älymystön ("eliitin") taolaiset, kuten Taivaalliset mestarit, nostavat yleensä Laozin ("Laojun", "Herra Lao") ja kolme puhdasta jumaltensa pantheonin kärkeen.


title: Laozi

text: Laozin tarina on saanut vahvoja uskonnollisia pohjavireitä Han-dynastian ajalta lähtien. Kun taolaisuus vakiintui, Laozia alettiin pitää jumalana. Usko jumalallisen Laozin paljastamaan Daoon johti Taivaallisten mestareiden, ensimmäisen järjestäytyneen taolaisen lahkon, perustamiseen. Myöhemmässä kypsyneessä taolaisessa perinteessä Laozi alettiin nähdä Daon henkilöitymänä. Hänen sanotaan käyneen läpi lukuisia "muodonmuutoksia" tai ottaneen erilaisia valeasuja eri inkarnaatioissa historian aikana ohjatakseen muita tielleen. Uskonnollisessa taolaisuudessa katsotaan usein, ettei "vanha mestari" kadonnut "Daodejingin" kirjoittamisen jälkeen vaan matkusti Intiaan paljastamaan Daon.


title: Laozi

text: Laozin suhteesta Yinxi-nimiseen läntisen portin vartijaan on säilynyt lukuisia legendoja. "Daodejingin" synnystä kertovan tarinan mukaan juuri Yinxi pyysi Laozia kirjoittamaan viisautensa muistiin. Kertomus siitä, miten Laozi antoi "Daodejingin" Yinxille, on osa laajempaa teemaa, jossa jumalallinen Laozi luovuttaa kärsivälle ihmiskunnalle sen pelastavan totuuden. Laozin ja Yinxin ympärille kehittyi kansantarinoita, joissa kerrotaan ihanteellisesta suhteesta taolaisen mestarin ja hänen oppilaansa välillä.


title: Laozi

text: 600-luvulla kirjoitetussa teoksessa "Sandong zhunang" ("kolmen luolan helmipussi") kerrotaan eräs versio heidän välisestä suhteestaan. Laozi teeskenteli olevansa maanviljelijä saapuessaan länsiportille, mutta Yinxi tunnisti hänet ja pyysi opetusta suurelta mestarilta. Laozille ei riittänyt se, että vahti oli tunnistanut hänet, vaan hän vaati selitystä. Yinxi kertoi syvästä halustaan löytää Dao ja selitti, miten hänen pitkät opintonsa astrologiassa olivat auttaneet häntä tunnistamaan Laozin. Laozi hyväksyi Yinxin oppilaakseen. Tapausta on pidetty esimerkillisenä vuorovaikutuksena taolaisen mestarin ja oppilaan välillä; etsijän tulee käydä läpi sopiva testi, ennen kuin hänet hyväksytään. Tulevan oppilaan odotetaan todistavan päättäväisyytensä ja kykynsä, ilmaisevan toiveensa selkeästi ja osoittavan, että hän on edistynyt Daon ymmärtämisessä itsenäisesti.


title: Laozi

text: "Sandong zhunang" jatkaa kertomustaan oppilaan matkasta. Yinxi vihittiin mestariksi, kun Laozi välitti hänelle "Daodejingin" muiden tekstien ja ohjeiden muassa, aivan kuten taolaiset oppilaat saavat erilaisia metodeja, opetuksia ja kirjoituksia vihkimyksessään. Vihkimys oli vain alustava, ja Yinxi tarvitsi vielä aikaa täydellistääkseen uskoaan, joten Laozi antoi hänelle kolme vuotta aikaa Daon ymmärtämisen hiomista varten. Yinxi aloitti täysimittaisen, uskonnollisen elämän. Ajan kuluttua loppuun Yinxi osoitti jälleen päättäväisyyttä ja täydellistä luottamusta ja lähetti markkinoille sopimuksen mukaan merkiksi mustan lampaan. Lopulta hän tapasi taas Laozin, joka ilmoitti, että Yinxin kuolematon nimi oli luetteloitu taivaisiin, ja kutsui taivaallisen kulkueen vaatettamaan Yinxin kuolemattomien pukuun. Tarina jatkuu kertomuksella siitä, miten Laozi antoi Yinxille useita arvonimiä ja vei hänet matkalle maailmankaikkeuden läpi, jopa yhdeksään taivaaseen. Ihmeellisen matkan jälkeen kaksi viisasta lähtivät barbaarien läntisille maille. Koulutuskausi, uudelleenkohtaaminen ja matkustus kuvaavat korkeimman uskonnollisen aseman, "kolmen luolan opettajan", saavuttamista keskiaikaisessa taolaisuudessa. Tässäkin legendassa Laozi on täydellinen taolainen mestari ja Yinxi ihanteellinen taolainen oppilas. Laozi esitetään Daon henkilöitymänä, joka luovuttaa opetuksensa ihmiskunnan käyttöön sen pelastamiseksi. Yinxi seuraa valmistautumisen, kokeen, koulutuksen ja saavutuksen muodollista ketjua.


title: Laozi

text: Potentiaaliset virkamiehet tukeutuivat koko kiinan historian ajan ei-kungfutselaisten viisaiden, erityisesti Laozin ja Zhuangzin, auktoriteettiin kieltäytyessään minkä tahansa hallitsijan palvelemisesta. Zhuangzilla, Laozin tunnetuimmalla seuraajalla, oli suuri vaikutus kiinalaiseen älymystöön ja Kiinan kulttuuriin yleensä. Zhuangzi on ollut erakkoelämän, luostarielämän muunnelman, keskeinen auktoriteetti. Siinä elämän sosiaalinen puoli uhrataan uskonnollisuuden hyväksi. Zhuangzi piti erakkoutta korkeimpana ideaalina, kunhan se vain ymmärrettiin oikein.


title: Laozi

text: Tutkijat, kuten Aat Vervoom, ovat otaksuneet, että Zhuangzi kannatti yhteiskuntaan sulautunutta erakkoelämää. Tämän näkökulman mukaan eristäytyminen erakoksi tarkoittaa anonyymia piiloutumista yhteiskuntaan. Zhuangzin erakolle tuntemattomuus ja vapaa ajelehtiminen ovat mielentila. Tämä tapa lukea Zhuangzin ajatuksia perustuu hänen itsensä mukaan nimetyn "Zhuangzi"-teoksen "sisäisiin kappaleisiin".


title: Laozi

text: James Bellamyn kaltaiset tutkijat ovat sitä mieltä, että näkökulma saattaa olla oikea, ja sitä on tulkittu samoin tavoin Kiinan historian eri aikoina. "Zhuangzin" "ulkoisilla kappaleilla" on historiallisesti ollut kuitenkin keskeinen rooli eristäytymisen kannattamisessa. Vaikka jotkut tutkijat pitävät Laozia Han-dynastian erakkokulttuurin keskeisenä hahmona, historialliset tekstit eivät vaikuta tukevan tätä näkökulmaa.


title: Laozi

text: Politiikantutkijat, joihin Laozi on vaikuttanut, ovat kannattaneet nöyrää johtamistapaa ja hillittyä suhtautumista valtion voimankäyttöön, joko eettisistä ja pasifistisista syistä tai taktisista syistä. Toisessa kontekstissa useat autoritarismia vastustavat liikkeet ovat omaksuneet Laozin heikkojen voimaa käsitteleviä opetuksia.


title: Laozi

text: Taloustieteilijä Murray N. Rothbard ehdottaa, että Laozi oli ensimmäinen libertaari, ja vertaa Laozin ajatuksia hallinnosta F. A. Hayekin spontaania järjestystä käsittelevään teoriaan. Samoin tavoin Cato-instituutin David Boaz on ottanut kappaleita "Daodejingistä" vuoden 1997 teokseensa "The Libertarian Reader". Filosofi Roderick Long on kuitenkin väittänyt, että libertaariset teemat taolaisessa ajattelussa onkin itse asiassa lainattu varhaisemmilta kungfutselaisilta kirjoittajilta.


title: Mäyräkoira

text: Mäyräkoira () on lyhytjalkainen ja pitkäselkäinen koirarotu. Saksasta peräisin oleva rotu on alun perin jalostettu mäyräjahtiin. Mäyräkoirat muodostavat oman FCI-roturyhmän nro 4. Mäyräkoiran lyhytjalkaisuus johtuu periytyvästä mutaatiosta, joka estää luiden kasvun sikiövaiheessa täyteen pituuteen.


title: Mäyräkoira

text: Mäyräkoirat jaetaan rinnanympäryytensä perusteella kolmeen luokkaan: normaalikokoisiin, kääpiö- ja kaniinimäyräkoiriin. Rodulla on myös kolme karvamuunnosta: lyhyt-, karkea- ja pitkäkarvainen. Mäyräkoiran tyypillisiä värejä ovat ruskea, musta, riista ja punainen erivärisin merkein. Rodun yleinen sairaus on niin sanottu mäyräkoirahalvaus. Mäyräkoiria käytetään sekä metsästykseen että seurakoiraksi, ja se sopiikin hyvin perhekoiraksi. Metsästyksessä ne soveltuvat mataluutensa vuoksi hyvin luolametsästykseen, jossa tyypillisiä saaliseläimiä ovat mäyrä, supikoira ja kettu. Sitä voidaan käyttää myös ajokoirana.


title: Mäyräkoira

text: Mäyräkoirat ovat keskimäärin ystävällisiä, leikkisiä ja tasapainoisia. Ne ovat itsepäisiä eivätkä luovu saavutetuista eduista. Ne ovat intohimoisia, kestäviä ja ketteriä metsästyskoiria. Metsästyskoirat eivät saa jäädä pelkäämään mahdollista epäonnistumista. Mäyräkoiran hajuaisti on hyvin kehittynyt.


title: Mäyräkoira

text: Mäyräkoiran hylkääviä virheitä on muun muassa vihaisuus, liiallinen aggressiivisuus ja liiallinen arkuus. Se ei saa pelätä kovia ääniä. Mäyräkoira voi olla hyvin puolustavia omistajaansa kohtaan. Mäyräkoira on sopivassa kodissa rauhallinen ja mukava perhekoira. Erityisesti pienoismäyräkoirat ovat monesti seurakoiria. Mäyräkoira on lapsiystävällinen rotu, joka vaatii paljon liikuntaa, mielellään metsäisessä maastossa. Mäyräkoira voi olla joskus tottelematon johtuen sen käyttötarkoituksesta toimia itsenäisesti luolissa.


title: Mäyräkoira

text: Mäyräkoira on kehitetty metsästämään sekä maan alla että päällä. Mäyräkoira on hyvin monipuolinen metsästyskoira. Lyhyiden raajojen ansiosta se menee helposti luoliin ja rakennusten alle. Sitä voidaan käyttää myös jäljestykseen, mutta sen jäljestys on hidasta ja toiminta-alue melko suppea. Mäyräkoira on kuitekin hyvin lihaksikas, joten se jaksaa ajaa saalista useita tunteja. Tavallisia pienpetoja luolametsästyksessä ovat supikoira, mäyrä ja kettu. Sitä käytetään kauriiden ja jänisten sekä kaikkien haavoittuneiden riistaeläinten ajamisessa. Sitä voidaan käyttää myös karkottavana rotuna muun muassa villisikojen metsästyksessä.


title: Mäyräkoira

text: Mäyräkoiraa voi käyttää myös koiranäyttelyissä ja erilaisissa kokeissa. Mäyräkoira soveltuu muun muassa tottelevaisuuskokeeseen ja agilityyn. Metsästystä varten mäyräkoiralle on paljon erilaisia kokeita. Esimerkkejä ovat luolakoirien taipumus- ja metsästyskoe, ajokokeet, jäljestämiskokeet.


title: Mäyräkoira

text: Mäyräkoiralle jalostettu ruston kasvuhäiriö eli matalajalkaisuus altistaa sen selkärangan välilevytyrälle eli mäyräkoirahalvaukselle. Välilevytyrää sairastaa noin joka viides mäyräkoira eli 19 % koirista. Välilevytyrässä välilevymassa purkaantuu selkäydinkanavaan aiheuttaen selkäytimeen painevaurioita. Oireena on voimakas selkäkipu, muut kipukohtaukset, takajalkojen heikentyneestä asento-tuntoaistista johtuvat asentovirheet tai takaraajojen halvaantuminen. Kipu voi näkyä haluttomuutena portaissa liikkumiseen tai hyppimiseen, selkä köyryssä seisomisena tai valittamisena syliin otettaessa. Välilevytyrää hoidetaan lievissä tapauksissa levolla ja vakavissa leikkauksella.


title: Mäyräkoira

text: Muita yleisiä perinnöllisiä sairauksia ovat polvilumpion sijoiltaanmeno (patellaluksaatio), epilepsia, verkkokalvon kasvuhäiriö, harmaakaihi, idiopaattinen keratiitti, ylimääräiset karvat silmäluomien sisällä ja sarveiskalvon ihosaarekkeet.


title: Mäyräkoira

text: Lyhytraajaisia koiria on ollut jo 6 000 vuotta sitten muun muassa Perun, Meksikon ja Egyptin alueella. Näiden epäillään olevan vinttikoirien lyhytraajaisia muotoja. Hieman ajanlaskumme alun jälkeen nykyisen Etelä-Saksan ja Italian alueella esiintyi koiria, jotka muistuttivat paljon nykyisiä mäyräkoiria. Näiden epäillään syntyneen ajokoirien mutaatioista. Ajokoiria pidetäänkin mäyräkoirien esi-isinä.


title: Mäyräkoira

text: Mäyräkoiria on käytetty ainakin 1500-luvulla maan alla tapahtuvassa metsästyksessä. 1600- ja 1700-luvuilla Keski-Saksassa jalostettiin ruskeakeltaisia ja mustapunaisia pitkäkarvaisia mäyräkoiria. Karkeakarvainen mäyräkoira jalostettiin 1800-luvulla risteyttämällä lyhytkarvainen mäyräkoira ja dandiedinmontinterrieri. Myös muita rotuja, kuten snautsereita ja muita terriereitä on käytetty karkeakarvaisten mäyräkoirien jalostuksessa. Tällöin myös syntyi karkeakarvaiselle mäyräkoiralle tyypillinen riistanväri. Karkeakarvaisten mäyräkoirien ongelma oli muun muassa jäykät ranteet ja raajojen niukat kulmat. 1900-luvun alussa karkeakarvaista mäyräkoiraa alettiin risteyttää takaisin lyhytkarvaiseen mäyräkoiraan, jotta anatomisia ongelmia saatiin vähennettyä. Lyhytkarvaisten tyypilliset virheet, kuten köyry selkä ja käyrät eturaajat, jalostettiin 1800- ja 1900-lukujen taitteessa pois. 1900-luvun alussa jalostettiin myös pitkäkarvaista mäyräkoiraa, jotta sen koko olisi saatu pienennyttyä: vielä 1900-luvun alussa 15 kilogrammaa painava yksilö oli tavallinen.


title: Mäyräkoira

text: Mäyräkoiran ensimmäinen lajikuvaus tehtiin vuonna 1879, ja seuraavana vuonna mäyräkoirat osallistuivat koiranäyttelyihin. Berliinin mäyräkoiraklubi, Saksan ensimmäinen mäyräkoirajärjestö, perustettiin 1880. 1904 perustettiin ensimmäinen kaniinimäyräkoirakerho, jonka tarkoituksena oli jalostaa pienikokoisia mäyräkoiria kaniinin metsästykseen. Kaniinimäyräkoiria jalostettiin risteyttämällä mäyräkoiria ja pinsereitä. Ongelmaksi muodostui pinserimäiset päät ja korkeat raajat. Ongelma korjattiin takaisinristeytyksillä: myöhemmin jalostus tehtiin mäyräkoirista koon perusteella. Jalostamisen yhteydessä syntyi kuitenkin kaniinimäyräkoiria suurempia mutta normaalikokoisia pienempiä yksilöitä, jolloin syntyi kääpiömäyräkoirien kokoryhmä.


title: Mäyräkoira

text: Suomeen ensimmäiset mäyräkoirat tulivat 1800-luvun lopussa. Koirat olivat lähinnä lyhytkarvaisia, mutta myös joitakin karkeakarvaisia yksilöitä tuotiin Suomeen. Mäyräkoiraharrastus kuitekin laantui Suomessa, kunnes 1920-luvulla tuotiin Ruotsista koiria, jotka muodostavat vanhimmat kannat nykypäivän mäyräkoirillemme. Sotien jälkeen mäyräkoirakasvatus yleistyi Suomessa. Suomen Mäyräkoiraliitto perustettiin vuonna 1947. Pitkäkarvaisia pienoismäyräkoiria alettiin tuoda 1950-luvulla ja lyhyt- ja karkeakarvaisia pienoismäyräkoiria 1970-luvulla.


title: Mäyräkoira

text: Mäyräkoiralle ominaista on sen jalkojen lyhyys. Tämä johtuu mutaatiosta, jonka takia mäyräkoirien pitkien putkiluiden kasvu pysähtyy sikiökaudella. Mäyräkoira on pitkänomainen, lihaksikas, ryhdikäs ja ylväs. Vaikka mäyräkoiran raajat ovat lyhyet, se on hyvin liikkuva ja ketterä. Mäyräkoiran pää on pitkänomainen, hieman kirsua kohden kapeneva. Kulmakaaret ovat erottuvat. Kuono-osa on pitkä. Mäyräkoiralla on 42 hammasta, joista kulmahampaat ovat voimakkaat ja lomittain. Silmät ovat soikeat ja melko kaukana toisistaan. Silmien väri on tummanpunaruskeasta mustanruskeaan. Korvat ovat riippuvat ja kärjestä hieman pyöreät. Korvien kärjet ovat poskenmyötäiset. Mäyräkoiran maavara on noin kolmannes säkäkorkeudesta. Säkäkorkeuden suhde ruumiin pituuteen on 1:1,7–1,8. Rintakehä erottuu selkeästi. Raajat ovat suorat ja lihaksikkaat. Nahka on tiiviisti kehonmyötäinen.


title: Mäyräkoira

text: Mäyräkoirat jaetaan kolmeen ryhmään sekä karvalaadun että koon perusteella. Karvalaadut ovat karkea-, pitkä- ja lyhytkarvainen. Lyhytkarvaista kutsutaan joskus myös sileäkarvaiseksi. Koon perusteella mäyräkoirat jaetaan normaalikokoisiin, joiden rinnanympärys on yli 35 cm, kääpiomäyräkoiriin (30–35 cm) ja kaniinimäyräkoiriin (alle 30 cm). Normaalikokoiset mäyräkoirat painavat noin yhdeksän kilogrammaa. Rinnanympärys pitää mitata ennen 15 kuukauden ikää. Britanniassa ja Yhdysvalloissa mäyräkoirat jaetaan koon perusteella kahteen ryhmään massan mukaan: normaalikokoinen painaa 9-12 kg ja pienoismäyräkoira 4,5-5 kg.


title: Mäyräkoira

text: Lyhytkarvaisen mäyräkoiran peitinkarva on lyhyttä, tiheää, tiivistä ja kovaa. Kehossa ei ole karvattomia kohtia: myös häntä on kauttaaltaan karvan peittämä. Lyhytkarvaisilla mäyräkoirilla on kolme väriluokkaa:


title: Mäyräkoira

text: Karkeakarvaisen mäyräkoiran karva on rungonmyötäinen ja sen alla on aluskarva. Koiralla on selkeä parta ja tuuheat kulmakarvat. Väri on tavallisesti vaalea tai riistanvärinen. Lisäksi sallitaan kulonkeltainen ja lyhytkarvaisen mäyräkoiran värit. Karva ei saa olla pehmeää.


title: Mäyräkoira

text: Pitkäkarvaisella mäyräkoiralla on sileä, kiiltävä, rungonmyötäinen karva. Päällyskarvan alla on aluskarvaa. Korvakarvat ylettyvät korvien yli. Karva on pidempää kaulassa ja rungon alapuolella. Karva ei saa olla samanpituista koko kehossa. Värit ovat samat kuin lyhytkarvaisilla mäyräkoirilla. Erityisesti Yhdysvalloissa mäyräkoirilla tavataan paljon erilaisia värimuunnoksia.


title: Mäyräkoira

text: Mäyräkoiran vakavia virheitä ovat liian korkearaajainen tai maataviistävä rakenne, jotkin virheet hampaissa, herasilmät, teräväkärkiset, liian laskostuneet korvat, riippuva runko, notko- tai köyryselkä, lantio korkeammalla kuin säkä, pihtikinttusuus, länkisäärisyys, heikosti kulmautuneet raajat, huono liikkuvuus tai väärään suuntaan osoittavat käpälät. Hylkääviä virheitä on muun muassa väärä purenta, usean hampaan puuttuminen, sisäänpainunut rintakehä, häntäviat, löysät lavat sekä eteenpäin taittuvat ranteet.